Institusi pendidikan di Johor dibuka Ahad ini
Oleh LUQMAN RIDHWAN MOHAMED NOR

8 Oktober 2021, 4:51 pm
PUTRAJAYA – Pembukaan institusi pendidikan di bawah Kementerian Pendidikan (KPM) bagi Johor kekal pada Ahad ini berdasarkan ketetapan pengoperasian institusi pendidikan bagi negeri Fasa 2 Pelan Pemulihan Negara (PPN).
KPM dalam satu kenyataan berkata, ia melibatkan kehadiran Murid Berkeperluan Khas (MBK) di Sekolah Kebangsaan Pendidikan Khas (SKPK), Sekolah Menengah Pendidikan Khas Vokasional (SMPKV) dan Program Pendidikan Khas Integrasi (PPKI).
Katanya, turut terlibat ialah murid tingkatan 6 semester 2, Program Prauniversiti semester 3 di Sekolah Sukan Sukan Malaysia dan murid kelas peperiksaan antarabangsa (IGCSE O-Level, A-Level, Australia Higher School Certificate dan IBDP).
“Bermula 8 Oktober 2021, Johor beralih ke Fasa 3 PPN. Oleh itu pengoperasian institusi pendidikan mengikut ketetapan Fasa 3 PPN akan bermula pada 24 Oktober 2021.
“Ini melibatkan kehadiran murid prasekolah, kelas peperiksaan awam di sekolah asrama sepenuhnya, sekolah harian dan sekolah swasta, Prauniversiti Sekolah Sukan Malaysia serta kelas peperiksaan antarabangsa yang lain,” katanya hari ini.
Menurut KPM, pengoperasian institusi pendidikan bawah KPM di negeri Pahang pula kekal pada 11 Oktober berdasarkan ketetapan negeri Fasa 3 PPN.

“Memandangkan Pahang akan beralih ke Fasa 4 pada 8 Oktober 2021, maka pengoperasian institusi pendidikan di Pahang berdasarkan ketetapan Fasa 4 PPN hanya akan bermula pada 25 Oktober 2021,” katanya.
Menurutnya, ia akan melibatkan kehadiran MBK di SKPK, SMPKV dan PPKI, murid prasekolah dan Tahap 1 (tahun 1, 2 dan 3), murid tingkatan 6 dan kelas peperiksaan awam serta murid Prauniversiti di Sekolah Sukan
Malaysia.
Selain itu, turut terlibat ialah murid tingkatan 3 dan tingkatan 4 di sekolah asrama sepenuhnya, sekolah harian dan sekolah swasta, serta murid kelas peperiksaan antarabangsa (IGCSE O-Level, A-Level dan IBD) dan murid kelas peperiksaan antarabangsa yang lain.
Pada masa sama, KPM menyarankan agar ketetapan tersebut turut terpakai di semua institusi pendidikan yang tidak berdaftar dengannya, termasuk institusi pendidikan bawah kerajaan negeri. – K! ONLINE


Lima beradik jadi yatim piatu kerana Covid-19
Oleh NUR HUDA MUSA

8 Oktober 2021, 5:05 pm
PETALING JAYA – Lima beradik hilang tempat bergantung selepas kehilangan kedua ibu bapanya yang meninggal dunia akibat wabak Covid-19.
Kisah pilu itu dikongsi sendiri oleh adik kepada ibu lima beradik tersebut, Mohd. Ariff Hafizan di laman Facebook miliknya hari ini.
Menerusi hantaran di Facebook itu, difahamkan, ibu kepada lima beradik itu disahkan meninggal dunia di Hospital Putrajaya selepas bertarung nyawa melawan wabak Covid-19 sejak 29 Jun lalu.
Lebih memilukan, wanita dikenali sebagai Ida Haryanie Abdul Razak itu menghembuskan nafas terakhir hampir dua bulan selepas suaminya, dikenali sebagai Mohd. Nasir Tahal turut meninggal dunia kerana wabak Covid-19 pada 11 Ogos lalu.
Ida Haryanie dan Mohd. Nasir meninggalkan lima orang cahayamata.
“Memang along kotakan kata-katanya hendak berada di sisi abang Nasir, hari ini mereka berada bersama di tempat yang sama. Selamanya.
“Berehatlah along. Terlalu lama along melawan kesakitan. Kat sana along sihat balik, kuat macam biasa. Jumpa abang Nasir balik bercintalah macam sebelum ini. Tunggu kami semua kat sana long, kami sayang along,” tulis hantaran itu.

Berita berkaitan: Menumpang kasih datuk dan nenek
Difahamkan, pasangan itu meninggalkan lima orang cahaya mata yang masih kecil berusia antara 11 hingga 3 tahun.
Orang ramai yang ingin membantu anak-anak ini boleh salurkan sumbangan ke akaun 162469188913 (Maybank) atas nama Mohd. Ariff Hafizan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kediaman ahli MCA disimbah cat
Oleh KHAIRUL MOHD. ALI

8 Oktober 2021, 4:48 pm
KULAI – Kediaman Timbalan Ketua Biro Pengaduan dan Perkhidmatan Awam MCA, Chua Jian Boon disimbah cat merah oleh individu tidak dikenali semalam.
Ketua Polis Daerah Kulai, Superintendan Tok Beng Yeow berkata, kejadian pada pukul 11.15 malam itu berlaku di Jalan Sri Putri 1/8, Taman Putri Kulai di sini.
“Antara yang disimbah cat merah adalah dua buah kereta dan pagar rumah.
“Turut ditinggalkan sekeping nota berbaur ugutan,” katanya dalam kenyataan di sini hari ini.
Susulan kejadian itu, satu pasukan siasatan ditubuhkan untuk mengenal pasti suspek yang terlibat. -K! ONLINE


Raja Afiq sengkek, siar video tak senonoh reviu IG
Oleh MOHD. HAIKAL ISA

8 Oktober 2021, 4:37 pm
PETALING JAYA – “Jangan sampai peminat semua berubah hati.”
Demikian amaran yang ditinggalkan salah seorang peminat menerusi ruangan komen berhubung hantaran status berbaur lucah oleh pelakon Raja Afiq.
Raja Afiq atau nama sebenarnya, Raja Muhammad Afiq Raja Razali berdepan kecaman hebat peminat apabila memuat naik satu video menyaksikan seorang wanita yang tidak diketahui identitinya menayang bahagian payudaranya demi memenuhi kehendak reviu atau iklan dalam Instagram.
Disebabkan muat naik berkenaan, ramai dalam kalangan peminat mengingatkan supaya aktor itu berhati-hati dalam memilih reviu yang ingin diiklankannya dalam media sosial.
“Agak-agaklah nak ambil reviu pun, tak payahlah nak muat naik video atau gambar yang tidak senonoh.
“Aduhai, jangan tunjuk diri itu sengkek sangat boleh tak?,” getus seorang netizen lain.
Video yang diiklankan dalam Instagram pelakon Gerak Khas: Undercover itu menyaksikan seorang wanita hanya menyarung coli berona hitam berdurasi kurang daripada lima saat.

“Bayangkan akak miliki payudara dan punggung yang seksi hasil tindakan awal akak hari ini,” tulis Raja Afiq sebagai kapsyen pada video reviu yang dikongsi.
Tahun lalu, Raja Afiq mendirikan rumah tangga dengan seorang anggota polis, Sofwany Yusof di Masjid Diraja Tengku Ampuan Jemaah, Shah Alam. – K! ONLINE


[VIDEO] Lelaki pandu Lamborghini langgar 6 kereta dijel 2 minggu, denda RM9,000
Oleh NUZULSHAM SHAMSUDDIN

8 Oktober 2021, 4:41 pm
KUALA LUMPUR – Seorang lelaki yang tular memandu kereta mewah Lamborghini yang melanggar enam buah kenderaan di Jalan Tun Razak di sini, bulan lalu dikenakan dipenjara dua minggu dan denda RM9,000 oleh Mahkamah Majistret di sini hari ini.
Majistret Amanina Mohamad Anuar menjatuhkan hukuman itu terhadap Abdul Rahman Abdullah,28, selepas lelaki itu mengaku bersalah atas pertuduhan yang disabitkan ke atasnya.
Mahkamah turut memerintahkan hukuman penjara itu berjalan dari tarikh tangkap pada 6 Oktober lalu dan penjara lagi lima bulan sekiranya gagal membayar jumlah denda itu selain tidak dibenarkan mengambil lesen memandu selama lima tahun.
Mengikut pertuduhan, tertuduh yang tidak mempunyai lesen memandu telah didapati memandu kereta jenis Lamborghini Gallardo dengan melulu dan membahayakan kepada orang awam sehingga menyebabkan kemalangan dan kerosakan teruk kepada enam buah kenderaan lain.
Kesalahan itu dilakukan di Jalan Tun Razak di sini pukul 8 pagi pada 8 September lalu yang didakwa mengikut Seksyen 42 (1) Akta Pengangkutam Jalan 1987 dan boleh dihukum dibawah akta sama.
Hukuman bagi seksyen memperuntukkan penjara boleh sampai lima tahun dan denda tidak kurang RM5,000 dan tidak lebih RM15,000 serta hilang kelayakan memegang atau mendapatkan lesen memandu tidak kurang lima tahun dan lesen percubaan dibatalkan.

Dalam prosiding itu pendakwaan diwakili Timbalan Pendakwa Raya Siti Nursyuhada Abd. Rauf manakala tertuduh tidak diwakili peguam.
KOSMO! Online 8 September lalu melaporkan sebuah kenderaan mewah jenis Lamborghini yang dipandu seorang lelaki tempatan terlibat dalam satu kemalangan di Jalan Tun Razak menghala ke Bulatan Pahang.
Kejadian pada pukul 8.40 pagi itu turut melibatkan beberapa buah kenderaan lain sehingga mengakibatkan kesesakan lalu lintas.
Ketua Jabatan Siasatan dan Penguatkuasaan Trafik Kuala Lumpur, Asisten Komisioner Sarifudin Mohd. Salleh berkata, kesemua pemandu kereta yang terlibat hanya mengalami kecederaan ringan dan telah mendapat rawatan di Hospital Kuala Lumpur. -K!ONLINE


Tasik Temengor, Royal Belum dibuka kepada pelancong
Oleh SHAMSUL KAMAL AMARUDIN

8 Oktober 2021, 4:32 pm
GERIK – Setelah hampir 19 bulan terpaksa menutup operasi disebabkan pandemik Covid-19, Tasek Temengor kembali dibenarkan dikunjungi pelawat mulai hari ini bagi memulihkan semula aktiviti pelancongan di situ.
Kelonggaran bagi aktiviti pelancongan itu bagaimana pun tertakluk kepada beberapa syarat ditetapkan termasuk pematuhan (SOP) Majlis Keselamatan Negara (MKN).
Tourism Perak Management Berhad dalam kenyataannya memberitahu, pengunjung yang ingin memasuki Taman Negeri Royal Belum pula disyaratkan mematuhi SOP yang ditetapkan oleh Perbadanan Taman Negeri Perak yang hanya membenarkan aktviti memancing secara harian tanpa melibatkan bermalam selain khusus pada penduduk negeri ini sahaja.
Menurut kenyataan itu, hanya mereka yang telah lengkap divaksin dan perlu mengemukakan salinan sijil sah vaksinasi Covid-19 bersama borang permohonan permit serta kapasiti penumpang bot adalah 50 peratus daripada kapasiti sebenar.
“Akhirnya pengusaha produk pelancongan di Tasik Temengor terutamanya rumah bot (houseboat) dapat dapat menarik nafas lega apabila dibenarkan beroperasi semula bermula 8 Oktober (hari ini).
“Pembukaan sektor pelancongan ini memberikan sinar baharu kepada mereka yang mana secara tidak langsung dapat membantu mempertingkat ekonomi komuniti setempat setelah sekian lama suram akibat tidak menerima kunjungan daripada pelancong,” kata kenyataan itu. -K! ONLINE


Amaran ribut petir di Sabah dan Sarawak
Oleh NUR HUDA MUSA

8 Oktober 2021, 5:17 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir berserta hujan lebat di beberapa kawasan di Sabah dan Sarawak pada petang ini.
MetMalaysia dalam satu kenyataan berkata, keadaan itu dijangka berlaku sehingga pukul 6 petang ini.
“Di Sarawak, kawasan yang dijangka terlibat ialah Kuching (Lundu dan Kuching), Kapit (Balaga) dan Bintulu (Sebauh).
“Sementara itu di Sabah pula, cuaca sama turut diramal melanda Pantai Barat (Papar, Putatan, Penampang, dan Kota Kinabalu), Tawau (Lahad Datu), Sandakan dan Kudat (Kota Marudu dan Pitas),” katanya di sini hari ini.
Terdahulu, kerajaan negeri Sabah membuat persediaan awal untuk berhadapan dengan musim banjir dengan memastikan bekalan barangan yang diperlukan bagi menghadapi bencana alam tersebut mencukupi.
Langkah itu susulan ramalan MetMalaysia yang menjangka hujan lebat berterusan akan berlaku pada hujung tahun ini.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Persimpangan Ijok-Puncak Alam LATAR ditutup tiga hari
Oleh ISKANDAR SHAH MOHAMED

8 Oktober 2021, 5:00 pm
KUALA SELANGOR – Persimpangan Ijok hingga ke persimpangan Puncak Alam di Lebuh Raya Kuala Lumpur-Kuala Selangor (LATAR) di sini, akan ditutup sementara selama tiga hari bermula Isnin depan.
Penutupan itu dilakukan bagi memberi laluan kerja pemasangan rasuk jambatan  di Kilometer 3.0 oleh pihak Lebuhraya Pesisiran Pantai Barat (WCE).
Peta laluan lencongan susulan penutupan sementara lorong di LATAR.
LATAR menerusi kenyataan memaklumkan trafik di laluan berkenaan akan dilencongkan ke jalan persekutuan dan penutupan itu akan dilaksanakan antara pukul 10 malam hingga 5 pagi pada Isnin hingga Rabu depan.
“Orang ramai yang ingin mendapatkan maklumat lanjut boleh menghubungi Hotline LATAR di talian 03-61451515 atau pegawai WCE, Muhammad Nashrul Azri Mazlan di talian 013-6644761.
“Pengguna turut boleh merujuk kepada media sosial LATAR di laman Facebook (FB), Twitter dan Instagram,”katanya di sini hari ini.-K!ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Keluarga Malaysia saling melindungi
Oleh ZULKIFLI MANZOR

8 Oktober 2021, 4:36 pm
KUALA LUMPUR – Sebuah institusi keluarga sentiasa berperanan memelihara agama, melindungi keselamatan, menjaga maruah dan memastikan nasib setiap ahli keluarga terbela.
Perdana Menteri, Datuk Seri Ismail Sabri Yaakob berkata, semangat itu yang mahu disemarakkan oleh kerajaan hari ini menerusi idea Keluarga Malaysia.
“Dalam konteks negara, kita adalah Keluarga Malaysia yang terdiri daripada pelbagai agama, bangsa, kaum dan usia.
“Meskipun berbeza kepercayaan, latar belakang dan budaya kita meraikan keterangkuman atau “inclusivity” dalam perbezaan, menjunjung semangat Malaysia sebagai
sebuah negara bangsa.
“Amalan hidup saling bermuafakat dan tidak berpecah belah yang kita amalkan sebagai Keluarga Malaysia umpama peribahasa ‘serumpun bak serai, sesusun bak sirih’,” katanya.
Beliau berkata demikian pada Majlis Prapelancaran Keluarga Malaysia di Auditorium Perdana Wisma Radio Angkasapuri di sini hari ini.

Dalam pada itu, kerajaan turut melancarkan Skuad Keluarga Malaysia yang akan menyelaraskan semua mekanisme penyampaian bantuan untuk rakyat yang memerlukan di seluruh negara di bawah satu jentera.
Perdana Menteri berkata, Skuad Keluarga Malaysia diterajui Jabatan Kebajikan Masyarakat di bawah Kementerian Pembangunan Wanita, Keluarga dan Masyarakat.
“Ia merupakan kolaborasi pelbagai agensi di bawah kementerian berbeza, pihak swasta dan badan bukan kerajaan (NGO).
“Bagi pelancaran hari ini sahaja, seramai 10 ribu anggota Skuad Keluarga Malaysia telah bersedia untuk digerakkan ke segenap pelusuk negara, bagi membantu rakyat yang terkesan ekoran pandemik,” katanya.
Ismail Sabri berkata, jumlah anggota Skuad Keluarga Malaysia dijangka bertambah apabila lebih banyak kementerian dan agensi serta sukarelawan Keluarga Malaysia mendaftarkan diri. – K! ONLINE


Lelaki parah motosikal langgar pikap
Oleh ISKANDAR SHAH MOHAMED

8 Oktober 2021, 3:19 pm
SHAH ALAM – Seorang nyaris maut apabila motosikal ditunggangnya dipercayai melanggar sebuah pacuan empat roda dan terbakar di Kilometer 18.7 Lebuh Raya Koridor Guthrie (GCE) di sini, pagi tadi.
Kemalangan itu mengakibatkan mangsa yang berusia 47 tahun berkenaan mengalami cedera parah.
Pengarah Bomba Selangor, Norazam Khamis berkata, sepasukan tujuh anggota termasuk pegawai dari Balai Bomba dan Penyelamat Sungai Buloh bergegas ke lokasi kejadian sejurus menerima panggilan kecemasan pada pukul 9.48 pagi.
Katanya, siasatan awal mendapati mangsa menunggang motosikal bersendirian menghala ke bandar raya ini.
“Setibanya di lokasi, lelaki itu dipercayai melanggar belakang sebuah Toyota Hilux di laluan tersebut.
“Kemalangan itu kemudian menyebabkan mangsa terjatuh manakala motosikalnya terbakar,” katanya dalam kenyataan hari ini.

Tambah Norazam, mangsa yang parah dihantar ke hospital berdekatan untuk menerima rawatan lanjut. -K!ONLINE


Hakim AS saran kes rogol Ronaldo digugurkan
Oleh KOSMO!

8 Oktober 2021, 3:23 pm
LOS ANGELES, California – Seorang hakim Amerika Syarikat (AS) mengesyorkan untuk membatalkan kes rogol sivil terhadap Cristiano Ronaldo berhubung insiden tersebut di bandar raya Las Vegas lebih satu dekad lalu.
Kathryn Mayorga yang merupakan seorang bekas model, mendakwa Ronaldo menyerangnya di sebuah bilik hotel pada  2009.
Pemain bola sepak antarabangsa Portugal itu sentiasa menafikan tuduhan melakukan serangan seksual tersebut. Dia menegaskan bahawa hubungan intim mereka berlaku secara suka sama suka.
Kes jenayah terhadap penyerang kelab bola sepak Manchester United itu digugurkan  dua tahun lalu  dengan pendakwa raya mengatakan bahawa Ronaldo tidak ada kemungkinan untuk disabitkan.
Namun, Mayorga yang telah mengetepikan hak untuk tidak mendedahkan identitinya mengemukakan saman sivil untuk menuntut  ganti rugi.
Dalam saranan pada Rabu lepas, Hakim Daniel Albregts mengesyorkan agar usul Ronaldo untuk mengetepikan saman tersebut dibenarkan.

Saranan Albregts  akan disemak oleh seorang hakim lain yang menghakimi kes tersebut.
“Mengetepikan kes Mayorga kerana tindakan peguamnya yang tidak wajar adalah keputusan yang keras,” tulis Albregts.
Peguam Ronaldo, Peter Christiansen menyambut baik cadangan itu.
“Kami gembira dengan tinjauan terperinci pengadilan mengenai perkara ini dan kesediaannya untuk menerapkan undang-undang secara adil berdasarkan fakta dan mengesyorkan pengguguran  kes sivil terhadap Ronaldo,” katanya. – AFP


PH kemuka dokumen semak keabsahan pembubaran DUN
Oleh DIYANATUL ATIQAH ZAKARYA

8 Oktober 2021, 4:00 pm
MELAKA – Pakatan Harapan (PH) Melaka akan menyerahkan dokumentasi untuk pemfailan semakan proses dan fakta keabsahan keputusan pembubaran Dewan Undangan Negeri (DUN) kepada mahkamah, minggu hadapan.
Pengerusinya, Adly Zahari ketika dihubungi pemberita hari ini memberitahu, pihaknya kini sedang melengkapkan maklumat diperlukan sebelum diserahkan bagi penilaian perundangan.
“Sekarang kita (PH Melaka) sedang mengumpul maklumat berkaitan dan insya-Allah akan failkan kes itu minggu hadapan,” katanya.
Mengulas lanjut, beliau berkata setakat ini pihaknya masih belum menerima sebarang panggilan daripada Istana Melaka untuk pertemuan dengan Yang Dipertua Negeri, Tun Mohd. Ali Mohd. Rustam.
“Bagaimanapun kami berharap dapat menghadap Tun dalam masa terdekat bagi membincangkan segala yang berlaku dan dapat keluar daripada permasalahan ini.
“Kalau ada ruang lain, kita harap akan digunakan untuk stabilkan politik negeri ini,” katanya.

Tinjauan Kosmo! setakat pukul 10 pagi tadi mendapati tiada sebarang pergerakan di pintu utama Istana Melaka. -K! ONLINE


SPRM jumpa Idris ambil maklumat, dokumen dakwaan royalti pasir
Oleh DIYANATUL ATIQAH ZAKARYA

8 Oktober 2021, 4:13 pm
MELAKA – Suruhanjaya Pencegahan Rasuah Malaysia (SPRM) mengesahkan telah berjumpa dan mengambil maklumat serta beberapa dokumen membabitkan isu royalti pasir dengan bekas Ahli Dewan Undangan Negeri (ADUN) Sungai Udang, Datuk Seri Idris Haron, semalam.
Pengarah SPRM Melaka, Mohd. Shahril Che Saad berkata, pengumpulan maklumat secara lisan dan dokumen itu dilakukan selama dua jam bermula kira-kira pukul 3 petang oleh tiga pegawai SPRM di sekitar negeri ini.
Jelasnya, kesemua maklumat tersebut bagaimanapun diserahkan kepada pihak ibu pejabat SPRM untuk dianalisa dan diperincikan sebelum tindakan atau siasatan lanjut dilakukan.
“Saya mengesahkan, pihak SPRM telah berjumpa dengan beliau (Idris Haron) dan telah mengambil beberapa maklumat secara lisan dan beberapa dokumen yang ditunjukkan.
“Maklumat itu telah dihantar kepada pihak pengurusan tertinggi di ibu pejabat untuk dianalisa dan diperincikan. Kami di sini hanya membantu susulan kejadian berlaku di negeri ini,” katanya.
Beliau berkata demikian ketika ditemui media pada Solat Jumaat Sempena Sambutan Ulang Tahun BPR/SPRM Ke 54 bertemakan ‘Semarakkan Integriti, Rasuah Diperangi’ di Masjid Al Azim di sini sebentar tadi.

Mengulas lanjut mengenai perjumpaan individu lain dalam kes tersebut, beliau berkata perkara itu juga akan diputuskan oleh pengurusan di pusat.
“Kompleksiti maklumat ini agak tinggi, jadi semua tindakan lanjut akan ditentukan oleh ibu pejabat.
“Setakat ini, tindakan SPRM semalam juga lebih kepada berjumpa dengan beliau untuk mengambil maklumat, bukan keterangan. Kalau keterangan, ini bermakna kita menyiasat dia,” katanya. -K! ONLINE


Mekanik didakwa rompak kedai emas RM600,000
Oleh NUZULSHAM SHAMSUDDIN

8 Oktober 2021, 3:55 pm
KUALA LUMPUR – Seorang mekanik didakwa di Mahkamah Sesyen di sini hari ini atas pertuduhan melakukan rompakan bersenjata ke atas sebuah kedai emas membabitkan kerugian RM600,000 Mei lalu.
Bagaimanapun Ahmad Effie Ahmad Shazaki, 26, mengaku tidak bersalah selepas pertuduhan dibacakan terhadapnya di hadapan Hakim Mahyon Talib.
Mengikut pertuduhan Ahmad Effie didakwa bersama-sama dua lagi individu yang masih bebas melakukan rompakan berkumpulan bersenjatakan sebilah kapak, tukul dan parang ke atas pemilik sebuah kedai emas dengan kerugian berjumlah RM600,000 di sebuah premis kedai emas di Wangsa Maju di sini pukul 4.43 petang pada 16 Mei lalu.
Berikutan itu pertuduhan dikemukakan mengikut Seksyen 395 Kanun Keseksaan dibaca bersama 397 kanun sama, yang membawa hukuman penjara maksimum 20 tahun atau denda atau sebat atau dengan mana-mana dua daripada seksaan itu, jika sabit kesalahan.
Dalam prosiding itu, Timbalan Pendakwa Raya Abdul Khaliq Nazeri tidak menawarkan jaminan kerana kesalahan itu tidak boleh dijamin.
“Namun sekiranya mahkamah membenarkan jaminan, pihak pendakwaan mengesyorkan jaminan RM30,000, ” kata Abdul Khaliq.

Bagaimanapun tertuduh yang tidak diwakili peguam merayu jaminan rendah kerana perlu menanggung keluarga.
Mahkamah kemudian menetapkan jaminan RM20,000 berserta syarat tambahan tertuduh perlu melaporkan diri di balai polis berhampiran sebulan sekali, tidak mengganggu saksi-saksi pendakwaan.
Tarikh 24 November ini ditetapkan untuk sebutan semula kes. -K!ONLINE


17 nelayan Vietnam didenda RM4 juta
Oleh NIK NUR IZZATUL HAZWANI NIK ADNAN

8 Oktober 2021, 4:22 pm
KEMAMAN – Padah menceroboh dan menangkap hasil laut di perairan negara pada dua bulan lalu, seramai 17 nelayan Vietnam termasuk seorang tekong didenda hampir RM4 juta, oleh Mahkamah Sesyen di sini.
Pengarah Zon Maritim Kemaman, Komander Maritim Rashidilhadi Abd. Rashid berkata, keputusan tersebut dibuat Hakim Mahkamah Seksyen Kemaman, Wan Suhaila Mohd Hakim pada kelmarin.
Beliau berkata, mahkamah turut memerintahkan dua buah bot nelayan dan serta peralatan lain dilucut hak kepada kerajaan Malaysia.
“Dua buah bot nelayan asing Vietnam serta 17 kru termasuk tekong berusia 17 hingga 42 tahun ini ditahan Maritim Malaysia (APMM) pada 3 Ogos lalu ketika menceroboh perairan negara,” katanya di sini hari ini. -K! ONLINE


Timbalan Ketua Balai meninggal dunia ketika imamkan solat subuh
8 Oktober 2021, 3:46 pm
HULU SELANGOR – Timbalan Ketua Balai Polis Goh Tong Jaya disahkan meninggal dunia ketika mengimamkan solat subuh di Surau Al-Muttaqim, Tamu Hill Park, Batang Kali, dekat sini pagi tadi.
Allahyarham Sarjan Mejar Rosli Maskan yang berusia 56 tahun meninggal dunia ketika mengimamkan solat Subuh pada rakaat pertama kira-kira pukul 6.15 pagi.
Ketua Polis Daerah Hulu Selangor, Superintendan Arshad Kamaruddin berkata, Allahyarham meninggal dunia dipercayai akibat masalah jantung.
“Allahyarham bertugas di balai polis berkenaan sejak dua tahun lalu dan dilihat sebagai seorang yang sentiasa komited dengan tugasnya sebagai Timbalan Ketua Balai Polis.
“Ibu Pejabat Polis Daerah (IPD) Hulu Selangor khususnya Balai Polis Goh Tong Jaya amat merasai kehilangannya dan kita akan berusaha memberikan bantuan kepada warisnya selepas ini,” katanya ketika dihubungi Kosmo! sebentar tadi.
Menurutnya, jenazah dibawa ke Hospital Kuala Kubu Bharu bagi menjalani ujian saringan Covid-19.

Allahyarham akan dikebumikan di Tanah Perkuburan Islam Kampung Kuantan, Batang Kali, dekat sini.
Allahyarham yang berasal dari negeri Johor meninggalkan seorang isteri, Rossilawati Abd Rahim dan empat anak masing-masing dua lelaki dan dua perempuan. – K! ONLINE


Boleh ke JPN kemas kini alamat tanpa janji temu
Oleh SITI A'ISYAH SUKAIMI

8 Oktober 2021, 4:19 pm
PUTRAJAYA – Pemohon yang ingin mengemas kini alamat pada MyKad boleh hadir ke mana-mana Pejabat Jabatan Pendaftaran Negara (JPN) yang berhampiran untuk memohon pertukaran alamat tanpa perlu membuat janji temu.
Menurut kenyataan akhbar JPN, pihak tersebut sedang membantu Suruhanjaya Pilihan Raya (SPR) dalam proses pengemaskinian alamat pemilih lanjutan daripada pelaksanaan Semakan Pra-Pendaftaran Pemilih Automatik (SPPA).
Katanya, ini lanjutan daripada pengumuman SPR yang meminta pemilih-pemilih supaya mengemas kini alamat pada MyKad sekiranya mereka tidak tinggal di alamat yang dipaparkan.
“Justeru, pemohon perlu membawa dokumen sokongan sebagai bukti alamat baharu seperti bil utiliti atau cukai pintu atau cukai taksiran atau borang taksiran cukai pendapatan.
“Pemohon juga boleh menggunakan perjanjian jual beli rumah atau perjanjian atau resit sewa rumah sekiranya bil utiliti tidak didaftarkan atas nama pemohon,” menurut kenyataan tersebut di sini hari ini. -K! ONLINE


5 didakwa tipu syarikat pembekal lebih setengah juta
Oleh NUZULSHAM SHAMSUDDIN

8 Oktober 2021, 3:51 pm
KUALA LUMPUR – Seorang pemilik syarikat alat ganti kenderaan dan empat pekerjanya mengaku tidak bersalah di Mahkamah Sesyen di sini hari ini atas pertuduhan menipu syarikat pembekal alat ganti dengan kerugian RM630,200 membabitkan perbankan berjadual atau ‘Inter Bank Giro’ (IBG) sejak Mac lalu.
Kelima-lima tertuduh iaitu Ng Chong Chai, 60 selaku pemilik Syarikat Ban Heng Auto Part bersama Lai Wei Kiat, 23; Lee Juan Sheng, 24; Leong Yue Long, 25 dan Tan Wai Teck, 26 membuat pengakuan itu selepas pertuduhan terhadap mereka dibaca di hadapan Hakim Kamarudin Kamsun.
Mengikut pertuduhan, kesemua tertuduh didakwa bersama-sama menipu Syarikat Vanli Auto Spares Sdn. Bhd. dengan menyerahkan resit pembayaran berjadual (interbank giro).
Ia bagi mempercayai bahawa pembayaran dibuat sehingga mendorong syarikat itu menyerahkan barangan alat ganti kenderaan kepada Syarikat Ban Heng Auto Part berjumlah RM630,200 secara berperingkat yang mana syarikat pembekal itu tidak akan berbuat demikian sekiranya tidak diperdayakan sedemikian.
Kesalahan itu didakwa dilakukan di Batu 3, Jalan Ipoh pada 8 Mac hingga 12 Ogos lalu dan didakwa mengikut Seksyen 420 Kanun Keseksaan dibacakan bersama Sekyen 34 akta sama.
Hukuman bagi seksyen itu memperuntukkan hukuman penjara tidak kurang setahun dan tidak lebih 10 tahun dan dengan sebat dan bolehlah juga dikenakan denda, jika sabit kesalahan.

Terdahulu semasa prosiding, Timbalan Pendakwa Raya, Zulaaikha Mohd Apandi mencadangkan jaminan sebanyak RM200,000 bagi setiap seorang tertuduh.
Bagaimanapun, peguam, Muhammad Amin Abdullah yang mewakili Chong Chai, Wei Kiat, Juan Sheng dan Tan Wai Teck manakala Johan Radzi bagi pihak Yue Long, memohon agar anak guam mereka diberi ikat jamin pada kadar rendah dengan alasan mempunyai masalah kesihatan, tidak berkemampuan dan perlu menyara keluarga.
Selepas mendengar hujah daripada kedua-dua pihak, Kamarudin membenarkan setiap tertuduh diikat jamin sebanyak RM30,000 dengan seorang penjamin berserta syarat tambahan iaitu menyerahkan passport kepada mahkamah dan melaporkan diri di balai polis setiap bulan.
Mahkamah kemudian menetapkan 2 Disember ini untuk sebutan semula kes.
KOSMO! Online 28 September lalu melaporkan tindakan satu sindiket menipu pembekal dan peniaga alat ganti kenderaan dengan menggunakan slip pembayaran perbankan berjadual atau ‘Inter Bank Giro’ (IBG) tidak berpanjangan apabila diserbu pihak polis Jumaat lalu.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din berkata, pihaknya menerima satu laporan polis daripada seorang lelaki yang mendakwa telah ditipu dalam urusan pembelian barangan alat ganti kenderaan. -K!ONLINE


Cari mangsa bot karam
Oleh MOHAMAD NAUFAL MOHAMAD IDRIS

8 Oktober 2021, 4:10 pm
KLANG – Seorang lelaki warga Indonesia dilaporkan hilang dalam kejadian bot karam selepas terbalik dilambung ombak dalam kejadian di 13.6 batu nautika barat daya Kuala Selangor dekat sini.
Mangsa dikenali dengan panggilan Sutri berusia 21 tahun itu merupakan kru bot nelayan kelas A.
Pengarah Maritim Malaysia (APMM) Selangor, Kepten Maritim Mohd. Rosli Kassim berkata, kejadian bot karam itu dilaporkan berlaku kelmarin dengan carilamat bot Maritim Pengawal 26 dan aset udara Maritim selain dibantu oleh Pasukan Polis Marin (PPM) serta Tentera Laut Diraja Malaysia (TLDM).
Katanya, berdasarkan maklumat mangsa bersama tekong dan seorang lagi kru telah jatuh ke laut apabila bot yang dinaiki dilambung ombak sebelum terbalik di lokasi kejadian.
“Bagaimanapun, dua daripadanya termasuk tekong berjaya menyelamatkan diri manakala Sutri masih gagal ditemui.
“Operasi Carilamat merangkumi keluasan 143.4 batu nautika persegi dengan tertumpu di kawasan perairan Kuala Selangor,” katanya dalam kenyataan hari ini. -K! ONLINE


Operasi cari lelaki murung diperluaskan
Oleh ASLIZA MUSA

8 Oktober 2021, 3:10 pm
TELUK INTAN – Jarak operasi pencarian lelaki disyaki menghidap kemurungan yang dilaporkan hilang di kawasan kebun kelapa sawit di Kampung Alor Bakong, Langkap di sini diperluaskan sehingga tiga kilometer (km) hari ini.
Operasi mencari lelaki berusia 36 tahun itu turut dibantu Unit Anjing Pengesan (K9) bomba bermula dari lokasi barang-barang mangsa dijumpai.
Ketua Balai Bomba dan Penyelamat (BBP) Teluk Intan, Mohd. Ismail Mohd. Yunus berkata, seramai 65 orang anggota pelbagai agensi terlibat dalam operasi tersebut.
“Operasi mencari dan menyelamat (SAR) dibahagikan kepada dua kumpulan di mana kita menggunakan kaedah ‘sweep searching’ dengan radius pencarian diperluas sehingga tiga kilometer.
“Pencarian bermula dari titik dua kilometer arah utara iaitu dari lokasi barang mangsa dijumpai, manakala anggota Pasukan Gerakan Am (PGA) pula membuat pencarian ke arah timur bermula dari dua kilometer lokasi sama,” katanya ketika dihubungi di sini hari ini. -K! ONLINE


Atu beraksi tanpa Zero dalam MLM 2021
Oleh HARYATI KARIM

8 Oktober 2021, 2:57 pm
PETALING JAYA – Keputusan Atu untuk beraksi tanpa kumpulan Zero dalam pentas Maharaja Lawak Mega 2021 (MLM2021) telah menimbulkan persoalan.
Hal ini kerana, dalam MLM2021 Atu memilih untuk bersama Achey dan Fad dalam kumpulan Boro, manakala Zero yang turut dianggotai oleh adik-beradik Atu iaitu Sharif serta Syaiful akan beraksi bersama Danial Zaini menerusi kumpulan Tiro.
Menafikan wujud konflik antara mereka, Sharif dan Syaiful menghormati dan tidak berkecil hati dengan keputusan adiknya Atu atau nama sebenarnya, Sharid Kunal Doli Sharif.
“Kami tidak bergaduh adik-beradik dan langsung tidak berkecil hati dengan keputusan Atu. Sebaliknya, kami menghormati dan menerima keputusan Atu untuk tidak lagi bersama kami dengan hati yang terbuka.
“Kami menyokong pembabitannya dalam MLM2021 bersama Achey dan Fad dalam kumpulan Boro. Kalau bergaduh pun hanyalah di atas pentas MLM2021 kerana sekarang kami sudah menjadi pesaing,” kata Sharif dalam sidang media MLM2021 secara virtual semalam.
Sementara itu, Sharif juga merasakan sudah tiba masanya untuk kumpulan Zero mencari kelainan bagi MLM2021 selepas bersama hampir sedekad.

“Tiada istilah berpisah atau rampas-merampas, kami hanya mahu mencuba sesuatu benda yang baru. Kalau biasanya kami dikenali sebagai Zero, tahun ini kami sebagai Tiro. Kami cukup rindu dengan pentas MLM dan hanya mahu hiburkan orang ramai,” tutur Sharif.
Sebagai rekod, Zero pernah bergelar juara MLM2014 dan sebelum ini bergelar Naib Juara program Raja Lawak musim keenam.
Program popular MLM2021 kembali bersiaran bagi tahun kesembilan selepas setahun berehat kerana memberi laluan kepada program The Masked Singer Malaysia.
Menurut Pengurus Saluran Astro Warna, Norzeha Mohd, Salleh, MLM2021 menampilkan lebih banyak kejutan buat penonton antaranya gabungan pelawak dalam kumpulan baharu.
Bagi edisi kesembilan, 11 buah kumpulan akan bersaing merebut gelaran juara dan membawa pulang hadiah utama bernilai RM500,000.
MLM2021 disertai oleh kumpulan Boro yang dianggotai oleh Achey, Atu dan Fad, Tiro (Danial, Sharif dan Syaiful), Puteh (Mamak, Vicha, dan Ali) 3OTAK (Phoon Chi Ho, Farid Azmier dan Parakash Daniel), R&R (Man dan Rahim), Tobat (Shuk Sahar, Bell Ngasri dan Ropie) dan Otai (Azlee, Ieda Moin dan Acong).
Selain itu, kumpulan Orix (Yassin, Abu Mamu dan Achok), Cawan (Aliff, Wan Gegau dan Che Mat), Bahye (Zahid, Nizam dan Shashic) serta Taici (Chiwan, Tapai dan Ilham).
Seperti kelaziman, Datuk AC Mizal diberi tanggungjawab untuk mengendalikan program ini buat kali kesembilan.
Lebih menarik, penjurian MLM2021 agak berbeza apabila diperkenalkan karakter juri misteri atau Naga Juri yang merupakan salah seorang daripada empat juri tetap.
Sama seperti musim terdahulu juri tetap hanya akan diumumkan pada siaran langsung minggu pertama MLM2021 yang akan mula bersiaran dari Pusat Konvensyen Antarabangsa Putrajaya (PICC) pada 15 Oktober ini.
MLM2021 bersiaran setiap Jumaat pukul 9 malam di Astro Warna (Astro 107) dan semua platform Astro Go dan On Demand. – K! ONLINE


Promosi produk tegangkan aset wanita, Zara Zya dikecam dicemuh
Oleh SAIRUL ZAMRI MISRANI

8 Oktober 2021, 2:50 pm
PETALING JAYA – Pelakon Zara Zya sekali lagi menjadi bahan cemuhan dan kecaman netizen selepas dilihat mempromosikan produk menegangkan aset wanita dan menyiarkan kandungan iklan tidak senonoh dalam Instagramnya.
Zara ketika dihubungi Kosmo Online! bagaimanapun berkata, dia tidak merasakan dan melihat ulasan berbayar (review) yang dilakukannya sebagai keterlaluan dan sensitif.
“Dari segi pemahaman dan logik akal, saya bukanlah keterlaluan, cuma segelintir rakyat Malaysia terlalu sensitif dan pantang lihat benda-benda sebegitu.
“Tapi terpulanglah kepada diri mereka sendiri nak nilai macam mana. Saya pun tak boleh nak komen banyak atas perkara itu. Masing-masing ada pendapat dan hak peribadi nak komen,” katanya
Tambah pemilik nama lengkap Zainurul Razia Mohd. Zainuddin, 36, dia tidak ada kuasa dan hak untuk menutup mulut netizen yang terus menerus memgecam dan mengkritik tindakannya yang dianggap tidak sesuai dengan imejnya sebagai seorang wanita Islam berhijab.
“Saya tak boleh nak marah mereka. Apa mereka nak selar dan kritik, terpulanglah. Saya terima dan akan cuba perbaiki diri.

“Saya pun cari rezeki seperti mereka semua. Selagi saya tak dedahkan aurat kepada umum, itu sudah cukup memadai,” katanya lagi.
Tambah pelakon drama Love You Mr. Arrogant, dia sentiasa melihat dan menerima perkara tersebut dari sudut positif dan membina.
“Kalau kita pandang sesuatu dari sudut positif, maka positiflah perkara tersebut. Maka, kalau benda yang dipandang negatif, begitulah jadinya,” ujarnya.
Menjengah dalam ruangan komen dalam Instagram, rata-rata netizen melemparkan kata-kata kurang enak dan sudah mula bosan dengan hantaran yang dimuat naik bekas tunang kepada pelakon Hafreez Adam itu.
“Dia dah mula balik dah. Maaf terpaksa unfollow (tidak mengikuti) kamu lagi lepas beberapa kali nampak hantaran seperti ini.
“Daripada minat terus tak minat dah. Muak rasa. Maaf ya Zara. Bukan tidak ditegur, tapi tetap sama. Mungkin jumlah bayaran yang dia dapat lagi penting walaupun terpaksa burukkan imej dan nama,” tulis netizen.
Terdahulu, rata-rata netizen meluahkan rasa kurang senang dan tidak selesa dengan beberapa hantaran Zara yang dilihat kerap mempromosikan produk seperti memantapkan aset wanita seperti punggung dan payu dara.
Malah, ada juga pengikut dalam platform Instagramnya memohon maaf kerana terpaksa berhenti daripada mengikuti akaun Instagramnya kerana tidak mahu melihat hantaran yang dianggap seksi, sensitif dan keterlaluan. – K! ONLINE


Pembantu ah long mengaku tidak bersalah ganggu peminjam wanita
Oleh NOR SHAFAWATI YUP

8 Oktober 2021, 3:14 pm
SEREMBAN – Seorang pembantu ah long mengaku tidak bersalah di Mahkamah Sesyen di sini hari ini atas tuduhan mengganggu dan membuat ugutan terhadap seorang peminjam wanita pada Ogos lalu.
Tertuduh, Zulhilmi Nazran Zaifulnizam, 23, membuat pengakuan itu selepas pertuduhan dibacakan di hadapan Hakim Diana Md Razali.
Mengikut pertuduhan, tertuduh sebagai wakil pemberi pinjaman tanpa lesen bersama seorang lagi suspek yang masih bebas didapati telah menggangu mangsa seorang wanita berusia 36 tahun serta ahli keluarga dengan membuat simbahan cat warna merah di perkarangan pagar rumah dan mengunci pintu pagar serta memberikan notis berunsur ugutan “Sila settle elok-elok ini peringatan terakhir”.
Kesalahan itu dilakukan di Jalan K18 S2 Vision Homes Seremban 2 pada pukul 8 malam 21 Ogos lalu.
Berikutan itu, tertuduh didakwa mengikut Seksyen 29B(1) Akta Pemberi Pinjam Wang  1951 yang boleh dikenakan denda minimum RM50,000 dan maksimum RM250,000 atau penjara tidak lebih tiga tahun atau kedua-duanya dan bagi kesalahan yang kedua atau berturutan hendaklah juga dikenakan sebatan sebagai hukuman tambahan.
Terdahulu, Timbalan Pendakwa Raya, Zulfikri Mohd. Nasir menawarkan jaminan sebanyak RM50,000 kepada tertuduh dengan syarat tambahan perlu melapor diri di balai polis berdekatan.

Tertuduh yang tidak diwakili peguam kemudiannya memohon agar jaminan dikurangkan dengan alasan tidak mempunyai pekerjaan dan masih muda.
Mahkamah memerintahkan tertuduh membayar jaminan sebanyak RM5,000 dengan seorang penjamin dan syarat tambahan perlu melapor diri pada hari Sabtu minggu pertama setiap bulan.
Kes disebut semula 9 November depan.


Mangsa abang askar minta netizen tak buat kesimpulan sendiri
Oleh NUR HUDA MUSA

8 Oktober 2021, 2:45 pm
PETALING JAYA – Mangsa serangan gangguan seksual di sebuah kedai vape memohon agar tidak dikecam dan meminta orang ramai untuk membaca terlebih dahulu kisah penuh kejadian yang menimpa dirinya baru-baru ini.
Mangsa, melalui satu hantaran di laman Instagramnya berkata, walaupun tahu ramai pihak mengecam dirinya susulan perkara tersebut, dia berterima kasih kerana ramai juga orang yang memberi sokongan.
“Hantaran penjelasan mengenai kejadian itu telah dipadam oleh Instagram, saya tidak tahu siapa yang laporkan hantaran itu. Mungkin saya tidak akan post (hantarann) lagi sebab berapa banyak pun saya post akan dipadam.
“Tetapi, masih ada hantaran di highlight story (mengenai kejadian),” katanya di sini.
Selain itu katanya, dia berharap agar orang ramai tidak membuat kesimpulan sendiri di sebalik kejadian yang kini sedang disiasat polis.
Berita berkaitan: Wanita trauma, tangan dijilat ‘abang askar’

“Saya harap netizen rajin-rajinkanlah membaca sebelum buat kesimpulan. Saya tak mampu nak balas DM (mesej) semua. Tapi saya tahu, ramai yang kecam tapi lagi ramai yang sokong.
“Terima kasih semua yang beri sokongan dan doakan urusan saya dipermudahkan. Semoga urusan awak semua pun dipermudahkan,” ujarnya.
Berita berkaitan: Abang askar buat gangguan seksual ketika beli vape
Terdahulu, Kosmo! Online melaporkan seorang askar dilihat mencemari kredibiliti sebagai anggota keselamatan apabila dia didakwa melakukan serangan gangguan seksual terhadap seorang jurujual wanita berusia 18 tahun di sebuah kedai vape.
Melalui satu televisyen litar tertutup kelihatan, askar terbabit bukan sahaja dilihat memegang tangan jurujual wanita itu ketika mahu merasai perasa vape,malah turut bertindak menghisap jari mangsa.
Susulan kejadian itu, Ketua Polis Daerah Ampang Jaya, Asisten Komisioner Mohamad Farouk Eshak semalam berkata, lelaki berusia 26 tahun itu telah diberkas pukul 12.30 tengah malam oleh sepasukan polis dari Bahagian Siasatan Jenayah Daerah Ampang Jaya dan kes disiasat mengikut Seksyen 354 Kanun Keseksaan kerana cabul. – K! ONLINE


Beban penyakit tidak berjangkit terus meningkat
Oleh SITI A'ISYAH SUKAIMI

8 Oktober 2021, 3:17 pm
PUTRAJAYA – Beban penyakit tidak berjangkit (NCD) melibatkan kardiovaskular, kencing manis, darah tinggi, diabetes, kanser dan strok menunjukkan peningkatan malah, lebih tinggi jika dibandingkan dengan negara jiran.
Pakar Perunding Perubatan Kesihatan Awam yang juga Timbalan Pengarah (NCD) Bahagian Kawalan Penyakit di Kementerian Kesihatan (KKM), Dr. Feisul Idzwan Mustapha berkata, trend peningkatan tersebut dapat dilihat sejak 1990-an serta terus meningkat sehingga sekarang.
Menurutnya, berdasarkan data di Malaysia, kira-kira 1.7 juta orang dewasa menghidap tiga penyakit NCD manakala, 3.4 juta orang dewasa menghidap dua penyakit tersebut.
“Ini menunjukan satu daripada lima orang dewasa menghidap diabetes, satu daripada tiga dewasa menghidap hipertensi manakala dua daripada lima orang dewasa mempunyai kolestrol tinggi,” katanya pada sesi taklimat pemakan sihat dan NCD bersama media secara maya di sini hari ini.
Dalam pada itu, beliau berkata, merokok antara faktor risiko NCD dan berdasarkan data diperolehi, jumlah perokok lelaki di Malaysia adalah 30 kali lebih tinggi berbanding wanita. -K! ONLINE


Banglo dalam kebun jadi stor simpan rokok seludup
Oleh NUR ALINA HASSAN

8 Oktober 2021, 2:57 pm
TANGKAK – Satu sindiket dikesan menjadikan sebuah rumah banglo di dalam kebun di Kampung Teratai, Bukit Serampang, di sini sebagai helah mengaburi mata pihak berkuasa untuk menyimpan rokok seludup sejak tiga bulan lalu.
Bagaimanapun, taktik itu tidak berjaya apabila kegiatan jenayah dapat dihidu oleh kumpulan Cawangan Risik Briged Tengah Polis Gerakan Am (PGA) Cheras dan Batalion 6 PGA Muar.
Penolong Pegawai Pemerintah Batalion 6, Deputi Superintendan Salehin Suleiman berkata, dalam serbuan pada pukul 3.30 petang itu, sebanyak 163,200 kotak rokok jenis putih disyaki tidak bercukai berjaya dirampas.
“Kejayaan ini adalah hasil risikan sekumpulan pegawai dan anggota PGA sebelum melakukan serbuan di sebuah rumah di kawasan kebun yang terletak di Kampung Teratai, Bukit Serampang, di sini.
“Hasil serbuan berjaya menahan seorang lelaki tempatan berusia 26 tahun yang berada dalam kediaman berkenaan.
“Turut ditemui 13,600 karton rokok dan sebuah lori tiga tan serta dua buah van. Keseluruhan nilai rampasan ini dianggarkan berjumlah RM3.4juta,” katanya pada sidang akhbar di Ibu Pejabat Polis Daerah (IPD) Tangkak, di sini, hari ini. -K! ONLINE


UiTM Pahang sumbang 1,000 buku untuk banduan
Oleh ABDUL RASHID ABDUL RAHMAN

8 Oktober 2021, 2:51 pm
BENTONG – Universiti Teknologi Mara (UiTM) Pahang menjadi institusi pendidikan tinggi pertama di negeri ini yang bertindak proaktif menyumbangkan buku untuk dimanfaatkan banduan di dua buah penjara di Pahang.
Rektor UiTM Pahang, Profesor Dr. Mohd. Ilham Adenan berkata, sebanyak 1,000 naskah buku pelbagai kategori disumbangkan yang menjadi permulaan kepada kerjasama strategik antara pihaknya dengan jabatan penjara di Pahang.
“Tujuan kita adalah hendak memanjangkan tanggungjawab sosial korporat (CSR) kita bukan sahaja kepada masyarakat biasa tetapi merentasi tembok batu yang mana
proses penjanaan ilmu yang terbaik adalah melalui buku.
“Kita juga mahu menjalinkan hubungan strategik dengan pihak penjara daripada semua segi melibatkan apa sahaja UiTM ada daripada segi kepakaran dan sebagainya yang boleh digunapakai,”katanya selepas menyampaikan sumbangan buku di Penjara Bentong di sini, hari ini.
Yang hadir sama Pengarah Penjara Pahang, Datuk Ab. Basir Mohamad dan Pengarah Penjara Bentong, Datuk Abu Hasan Hussain.
Menurut Mohd. Ilham buku berkenaan adalah sumbangan pihak UiTM dan juga dikumpulkan daripada masyarakat setempat yang turut prihatin menghulurkan sumbangan.

Katanya, buku yang disumbangkan adalah terdiri daripada pelbagai kategori seperti, novel dan agama serta terdapat juga buku Bahasa Inggeris untuk banduan antarabangsa.
Dalam pada itu, Ab. Basir berkata, sehingga kini sebanyak 6,000 naskah buku telah di terima oleh Jabatan Penjara Pahang daripada pelbagai pihak yang diagihkan kepada Penjara Bentong, Penjara Penor, rumah perantaraan dan kegunaan banduan yang menjalani program parol.
“Terima kasih kepada pihak UiTM kerana menyumbang buku dan bagi saya buku ini satu faedah yang cukup besar kepada penghuni penjara untuk dimanfaatkan mereka dengan meluangkan masa membaca buku seterusnya membentuk pemikiran mereka.
“Saya juga ucapkan terima kasih kepada semua penyumbang yang mana kita ada 12 pihak yang menyumbang kepada penjara sepanjang kempen yang kita buat untuk mewujudkan budaya membaca dalam kalangan penghuni penjara,”ujarnya. -K! ONLINE


3 individu guna nama TMJ tukar mata wang AS$5 trilion
Oleh MOHD RIDZAUDDIN ROSLAN

8 Oktober 2021, 2:54 pm
JOHOR BAHRU – Polis Johor sedang memburu tiga individu yang dipercayai terlibat dalam kegiatan penipuan pemalsuan dokumen ‘Letter Of Undertaking’ menggunakan nama Tunku Mahkota Johor membabitkan urusan tukaran mata wang asing mencecah AS$5 trilion (RM20.91 trilion).
Ketua Polis, Datuk Ayob Khan Mydin Pitchay berkata, dokumen itu didapati dikeluarkan dan ditandatangani oleh seorang wanita tempatan bergelar Datuk Seri mendakwa mendapat mandat daripada Tunku Ismail Sultan Ibrahim.
Beliau berkata, Polis Johor mendapat maklum terhadap perkara itu susulan menerima laporan polis yang dibuat Ketua Unit Media, Pejabat Komunikasi Keluarga Diraja Johor pada pukul 7 malam.
“Dokumen palsu yang mendapat mandat Tunku Ismail bagi menjalankan urusan tukaran mata wang asing dolar Amerika Syarikat kepada Ringgit Malaysia (RM) yang bernilai AS$200 bilion hingga AS$5 trilion.
“Hasil semakan melalui laman WWW.ISTIADAT.GOV.MY mendapati penama yang bergelar Datuk Seri tersebut tidak berdaftar sebagai individu yang mempunyai gelaran berkenaan.
“Polis Johor sedang giat menjalankan siasatan mengesan ketiga-tiga suspek ini. Maklumat lanjut tentang kes ini masih dalam siasatan,” katanya dalam kenyataan hari ini. -K! ONLINE


Purata 60 kompaun dikeluarkan langgar SOP di Selangor
Oleh NORHAYATI YAHAYA

8 Oktober 2021, 2:49 pm
SHAH ALAM – Polis Selangor mengeluarkan purata 50 hingga 60 kompaun sehari kepada orang ramai yang didapati melanggar prosedur operasi standard (SOP) sepanjang tempoh Fasa 3 Pelan Pemulihan Negara (PPN) di negeri itu pada masa ini.
Ketua Polis Selangor, Datuk Arjunaidi Mohamed berkata, walaupun orang ramai dibenarkan untuk merentas daerah, pemantauan tetap dijalankan bagi memastikan masyarakat terus mematuhi SOP.
“Kita sekarang ini menumpukan pada pasukan pemantauan untuk mereka menentukan pematuhan masyarakat pada SOP.
“Kita perlu memikirkan untuk tempoh jangka panjang, selepas ini rakyat kena hidup bersama dengan Covid-19, maknanya dalam masa sekarang kita mahu melatih dan memberitahu masyarakat bahawa mereka perlu menjaga diri masing-masing,” katanya pada sidang akhbar di Ibu Pejabat Polis Kontinjen (IPK) Selangor hari ini. -K! ONLINE


Kolej Yayasan Saad juara Cabaran Sains Negara kali ketiga
Oleh AMREE AHMAD

9 Oktober 2021, 7:36 pm
PUTRAJAYA – Kolej Yayasan Saad di Ayer Keroh, Melaka muncul juara pusingan akhir Cabaran Sains Negara (NSC) 2021 Piala Perdana Menteri yang diadakan secara maya hari ini.
Pasukan itu berjaya meraih hadiah wang tunai RM6,000 bagi setiap peserta, komputer riba setiap seorang, sijil penghargaan dan trofi piala pusingan.
Mereka bertiga yang di anggotai Aariz Salimie Ilhan Salimee, Athena Siow dan Gaurakishor Puvanasvaran itu juga berpeluang mengikuti bengkel TheGreatLab Grand Design Challenge.
Program elit itu dianjurkan Pusat Penyelidikan Kolaboratif Kejuruteraan, Sains dan Teknologi (Crest) berpangkalan di Universiti Sains Malaysia, Pulau Pinang yang dilancarkan pada 2012.
Ini kali ketiga kolej berkenaan memenangi NSC selepas julung kali pada 2013 dan kemudian 2017, malah ia menewaskan juara bertahan, SMJK Jit Sin, Pulau Pinang yang hanya sekadar meraih tempat ketiga.
Naib juara pula ialah Sekolah Menengah Kebangsaan Sam Tet, dari Perak manakala keempat diraih Sekolah Menengah Sri KDU, Selangor dan kelima pula MRSM Kota Putra, Terengganu.

Program tahunan nasional sejak 1983 yang dianjurkan Akademi Sains Malaysia (ASM) itu dirasmikan penutupannya oleh Menteri Sains, Teknologi dan Inovasi, Datuk Seri Dr. Adham Baba.
Pertandingan kuiz berprestij itu menyaksikan pada tahun ini sebanyak 706 pasukan sekolah dari seluruh negara menyertainya dari peringkat saringan negeri yang bermula pada 16 Julai lalu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pekerja layak terima insentif tambahan
Oleh SITI A'ISYAH SUKAIMI

9 Oktober 2021, 8:14 pm
PUTRAJAYA – Program Insentif Penggantian Jawatan Pekerjaan Asing atau Malaysianization yang diperkenalkan kerajaan membolehkan pekerja layak menerima insentif tambahan sebanyak RM500 atau 20 peratus daripada gaji bulanan.
Timbalan Menteri Sumber Manusia, Datuk Awang Hashim berkata, sebagai contoh sekiranya tawaran gaji adalah RM1,500, pekerja akan diberi insentif RM500 menjadikan jumlah gaji kasar sebanyak RM2,000.
“Had kelayakan insentif ini telah ditetapkan kepada pemberian gaji pekerja pada paras minimum RM1,500 bagi majikan yang menyertai program ini.
“Program ini diperkenalkan mengambil kira faktor kesejahteraan rakyat serta ketahanan ekonomi negara
dalam mendepani cabaran pandemik Covid-19. Ia bagi menggalakkan pengambilan tenaga kerja tempatan dan
mengurangkan kebergantungan terhadap tenaga kerja asing,” katanya dalam satu kenyataan hari ini.
Dalam pada itu, beliau berkata, pada tahun ini kerajaan telah menambah baik insentif Malaysianization melalui pakej PEMULIH dengan mengurangkan had kelayakan insentif daripada paras gaji RM1,500 kepada RM 1,200 agar dapat mendorong majikan menyertainya terutama majikan daripada kategori kecil dan sederhana. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Gadis cantik goreng, makan tarantula peliharaan
Oleh KOSMO!

9 Oktober 2021, 8:00 pm
JAKARTA – Seorang wanita jelita menjadi tular di aplikasi TikTok selepas memuat naik video dirinya memakan tarantula peliharaannya yang sudah mati, lapor laman Detik.com semalam.
Menurut video TikTok yang dimuat naik @littletalker, wanita bernama Louisa itu sememangnya gemar melakukan sesuatu yang ekstrem dan memelihara beberapa jenis haiwan eksotik.
“Dalam video saya memakan tarantula itu, ia merupakan tarantula saya yang mati kerana sudah tua.
“Ia mati secara semula jadi, bukan dibunuh,” katanya.
Menurut  Louisa, rasa haiwan itu tidak seteruk yang disangka. Disebabkan dia menggorengnya sehingga rangup, rasanya tidak jauh beza dengan ayam goreng tepung.
Aksi gadis itu bagaimanapun menimbulkan rasa kurang senang dalam kalangan netizen.

“Seram dan takut dengan haiwan ini, bagaimana anda boleh memakannya?” tulis seorang netizen.
Video tersebut sehingga kini sudah ditonton lebih 624,000 kali dengan lebih 900 komen. – AGENSI


Polis siasat dakwaan 41 kematian guru akibat vaksin
9 Oktober 2021, 10:38 pm
KUALA LUMPUR – Polis Diraja Malaysia (PDRM) sedang menjalankan siasatan terhadap laporan polis yang dibuat oleh Kementerian Kesihatan (KKM) berkenaan dakwaan tidak benar mengenai senarai 41 kematian guru disebabkan oleh vaksin.
Dakwaan kematian tersebut telah dimuat naik oleh pemilik akaun Twitter [email protected] semalam.
Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan berkata, ciapan yang dimuat naik itu mempunyai 52 ulang kicau (retweets), 1,168 quote ulang kicau dan 70 tanda suka (likes) yang mengundang pelbagai reaksi serta maklum balas warganet.
Menurutnya, siasatan dijalankan di bawah Seksyen 500 Kanun Keseksaan (KK) kerana memfitnah, Seksyen 505 (c) KK kerana dengan niat hendak mengapikan mana-mana golongan atau kaum melakukan sesuatu kesalahan terhadap mana-mana golongan atau kaum lain dan Seksyen 233 Akta Komunikasi dan Multimedia (AKM) 1998 iaitu penyalahgunaan tidak wajar kemudahan rangkaian atau perkhidmatan rangkaian.
“Justeru, PDRM menasihati orang ramai supaya cakna dan peka terhadap pihak-pihak yang cuba mengganggu kelancaran program vaksinasi yang sedang dilaksanakan kerajaan.
“Orang ramai juga digesa untuk menjadi pengguna media sosial yang bijak, berhemah dan tidak menggunakan platform terbabit untuk menyebarkan sebarang maklumat yang tidak dipastikan sumber kesahihanya sehingga boleh mendatangkan kegentaran awam serta menggugat keharmonian negara,” ujarnya sebentar tadi.

Jelas beliau, tindakan tegas tanpa kompromi bakal diambil terhadap mana-mana individu yang sengaja menggugat ketenteraman awam serta menggugat keharmonian negara.
Terdahulu, Kosmo! Online semalam melaporkan Menteri Kesihatan, Khairy Jamaluddin Abu Bakar telah mengarahkan satu laporan dibuat terhadap seorang pengguna Twitter dikenali sebagai @khalids susulan penyebaran maklumat palsu berkenaan vaksin Covid-19.
“Saya telah meminta laporan dibuat terhadap @khalids kepada PDRM dan SKMM kerana menyebarkan berita palsu mengenai vaksin Covid-19. Cukuplah berbohong,” katanya.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


JBPM hargai komitmen PM tubuhkan Jawatankuasa Khas siasat kes Adib
Oleh MOHD. HUSNI MOHD. NOOR

9 Oktober 2021, 8:04 pm
PUTRAJAYA – Jabatan Bomba dan Penyelamat Malaysia (JBPM) merakamkan penghargaan kepada Perdana Menteri, Datuk Seri Ismail Sabri Yaakob di atas komitmen menubuhkan Jawatankuasa Khas bagi menyiasat kes kematian Allahyarham Muhammad Adib Muhammad Kassim.
Ketua Pengarahnya, Datuk Seri Mohammad Hamdan Wahid berkata, penubuhan Jawatankuasa Khas ini juga adalah tanda keprihatian kerajaan kepada kebajikan penjawat awam.
“Terima kasih di atas kesungguhan dan komitmen Perdana Menteri dalam memastikan siasatan menyeluruh, telus dan pembelaan sewajarnya terhadap kematian Muhammad Adib.
“Ia suatu langkah yang sejajar dengan hasrat dan cadangan diutarakan JBPM agar segala kekusutan dan pertikaian yang berbangkit dalam kes kematian itu.
“Kami berharap siasatan kes kematian Muhammad Adib dapat dirungkai dengan penuh iltizam dan bertanggungjawab,” katanya menerusi satu kenyataan hari ini.
Katanya, beliau mewakili seluruh warga JBPM berdoa agar kes Muhammad Adib ini mendapat keadilan yang sewajarnya.

Mohammad Hamdan berkata, ia penting bagi menyampaikan mesej yang jelas kepada masyarakat awam bahawa keselamatan nyawa penjawat awam khususnya petugas barisan hadapan senantiasa menjadi keutamaan dan tanggungjawab kerajaan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


115,516 Orang Asli sudah divaksin
Oleh SUBKHI SUDARJI

9 Oktober 2021, 7:27 pm
PUTRAJAYA- Program Vaksinasi untuk masyarakat Orang Asli diseluruh negara kini sudah mencapai 67 peratus atau 115,516 orang.
Menteri Pembangunan Luar Bandar, Datuk Seri Mahdzir Khalid, jumlah itu berdasarkan data terkini sehingga petang semalam.
“Ada lagi yang belum mendapat vaksin ni dalam lebih kurang 56 ribu, jadi kita sedang berusaha dengan pelbagai cara.
“Salah satu yang kita buat diperingkat kementerian ini adalah kita buat melalui ‘outreach’ iaitu kita yang pergi cari, melalui Mara kita ada bas Mara Liner, kita tukar bas Mara Liner tu jadi macam PPV bergerak,” katanya.
Beliau berkata demikian pada sidang akhbar selepas perasmian Hari Sukan Negara 2021 Peringkat Kementerian Pembangunan Luar Bandar, KPLB, di sini hari ini.
Tambahnya, tumpuan program vaksinasi di bawah Jabatan Kemajuan Orang Asli, Jakoa itu adalah di negeri-negeri seperti Perak, Pahang dan Kelantan yang mempunyai bilangan Orang Asli yang ramai dan secara keseluruhannya, 172,155 Orang Asli layak divaksin membabitkan golongan dewasa 144,180 orang dan 27,975 golongan remaja 12 hingga 17 tahun.

Jelas Mahdzir, Program Vaksinasi Orang Asli ditetapkan mencapai 100 peratus pada akhir bulan November tahun ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita temui berlian berharga RM92,000 ketika mendaki
Oleh KOSMO!

9 Oktober 2021, 9:00 pm
LITTLE ROCK, ARKANSAS – Tuah menyebelahi seorang wanita apabila dia menemui sebutir berlian dianggarkan bernilai lebih AS$22,000 (RM91,917) di taman negeri Arkansas, Amerika Syarikat dan dibenarkan menyimpan mineral berharga itu, lapor akhbar Daily Star kelmarin.
Noreen Wredberg, ketika menemui berlian itu sedang mendaki bersama suaminya, Michael Wredburg di Taman Negeri Crater of Diamonds apabila dia terlihat sebutir objek berwarna kuning berkilau yang berada di atas tanah.
“Saya tidak tahu bahawa ia merupakan berlian, namun objek itu amat bersih dan berkilau. Jadi, saya mengutipnya,” kata Noreen.
Wanita itu kemudiannya membawa berlian tersebut kepada pihak berkuasa taman negeri yang kemudiannya mengesahkan bahawa ia merupakan berlian tulen.
Berlian itu bersaiz kira-kira sebutir kacang jeli dengan bentuk seperti buah pir dan berwarna kekuning-kuningan seperti lemon.
Dalam pada itu, seorang pakar berlian dan barang kemas, David Allen berkata, berdasarkan saiz, berlian yang dijumpai Noreen itu boleh dijual pada harga antara AS$20,000 hingga AS$30,000 (RM83,563 hingga RM125,344) berdasarkan kepekatan warna kuningnya.

“Semakin pekat dan cantik warna kuningnya, semakin tinggi nilainya.
“Ia adalah satu penemuan yang amat berharga dan Noreen amat bertuah kerana menemuinya,” ujarnya.- AGENSI


Kes sembuh lepasi kes harian
Oleh SITI A'ISYAH SUKAIMI

9 Oktober 2021, 8:34 pm
PUTRAJAYA – Negara merekodkan 14,422 kes sembuh mengatasi kes harian, menjadikan jumlah kes sembuh Covid-19 sebanyak 2,184,711 kes.
Ketua Pengarah Kesihatan, Tan Sri Dr. Noor Hisham Abdullah berkata, kes harian merekodkan sebanyak 8,743 kes dengan 14 kes import, menjadikan jumlah kes Covid-19 sebanyak 2,332,221 kes.
“Daripada 8,743 kes harian yang dilaporkan, 122 kes (1.4 peratus) adalah kategori tiga, empat dan lima serta 8,621 kes (98.6 peratus) kategori satu dan dua.
“Sebanyak 770 kes sedang dirawat di Unit Rawatan Rapi dan 419 kes memerlukan bantuan pernafasan,” katanya dalam satu kenyataan akhbar hari ini.
Ujarnya lagi, terdapat 10 kluster baharu dilaporkan terdiri daripada empat kluster tempat kerja, empat kluster komuniti serta dua kluster kumpulan berisiko tinggi. -K!ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bottas ambil alih petak hadapan Hamilton di GP Turki
Oleh MUHAMMAD RIDUAN MOHD HANAFIAH

9 Oktober 2021, 9:42 pm
ISTANBUL – Pemandu Mercedes, Valtteri Bottas akan memulakan saingan petak utama menjelang perlumbaan Formula Satu (F1) di Grand Prix (GP) Turki meskipun rakan sepasukannya, Lewis Hamilton mencatat masa terpantas dalam sesi kelayakan tersebut sebentar tadi.
Hamilton terpaksa menerima keputusan tersebut berikutan pertukaran enjin yang dilakukan pasukannya dan akan memulakan saingan di petak ke-11 di GP Turki malam esok apabila dikenakan penalti 10 petak.
Kelebihan tersebut pasti digunakan pasukan Red Bull terutama dalam perebutan gelaran dunia musim ini apabila Max Verstappen akan memulakan saingan di petak kedua selepas merekodkan masa ketiga terpantas.
“Litar di Turki sangat mengagumkan dan luar biasa. Terima kasih kepada pasukan yang telah melakukan yang terbaik buat kami pada hari ini.
“Kita akan lihat apa yang dapat saya lakukan esok dan mudah-mudahan dapat memberi aksi yang menarik kepada peminat menjelang perlumbaan esok,” kata Hamilton.
Ketika ini, tumpuan terarah kepada pasukan Red Bull dan Mercedes terutama perebutan gelaran dunia selepas Verstappen kini hanya dipisahkan dua mata di belakang Hamilton dalam carta kejuaraan. -AGENSI

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mayat lelaki hilang ditemui tergantung
Oleh EDDY AQMAL MOHAMED HAMIDI

9 Oktober 2021, 9:37 pm
TELUK INTAN – Polis menemui mayat lelaki dipercayai mengalami masalah kemurungan yang dilaporkan hilang sejak Selasa lalu di tepi Sungai Chikus, Ladang Selinsing Changkat Petai di sini hari ini.
Mayat mangsa berusia 36 tahun itu ditemui dalam keadaan tergantung pada pokok kira-kira empat kilometer dari lokasi motosikalnya ditinggalkan iaitu di kawasan kebun kelapa sawit di Alor Bakong, Langkap.
Ketua Polis Daerah Hilir Perak, Asisten Komisioner Ahmad Adnan Basri berkata, mayat lelaki terbabit yang dijumpai pada pukul 2.30 petang telah disahkan oleh ahli keluarganya.
“Mayat lelaki itu ditemui tergantung dengan tali pada sebatang pokok iaitu pada jarak empat kilometer dari tempat motosikalnya ditinggalkan.
“Lelaki itu dipercayai telah meninggal dunia sejak tiga hari lalu disyaki bunuh diri berdasarkan keadaannya ketika ditemui,” katanya di sini hari ini.
Menurut beliau, pemeriksaan telah dijalankan di lokasi kejadian oleh pasukan forensik dan petugas kesihatan.

“Mayat lelaki itu dibawa ke Hospital Teluk Intan untuk bedah siasat dan kes disiasat semula di bawah mati mengejut untuk mengenal pasti punca kematian,” katanya.
Media sebelum ini melaporkan, mangsa dilaporkan hilang setelah tidak pulang ke rumahnya di Taman Desa Maju Perak dekat Langkap sejak Selasa lalu.
Kehilangan lelaki itu disedari isterinya kira-kira pukul 1 petang hari yang sama sebelum wanita itu dimaklumkan oleh abang mangsa yang menjumpai motosikal dan telefon bimbit adiknya di kawasan kebun kelapa sawit Alor Bakong, kelmarin.
Tempat barang mangsa dijumpai kira-kira tiga kilometer dari rumahnya.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mayat lelaki jatuh Jambatan Pulau Pinang ditemui
Oleh MOHD SYALMIZI HAMID

9 Oktober 2021, 6:14 pm
GEORGE TOWN – Mayat seorang lelaki yang dilaporkan hilang selepas terjatuh dari Jambatan Pulau Pinang di Kilometer (KM) 2.5 di sini ditemui hari ini.
Mayat lelaki berusia 25 tahun itu dilaporkan ditemui dalam keadaan terapung kira-kira pukul 9.30 pagi berhampiran Jeti Swettenham Pier di sini.
Jarak lokasi mangsa jatuh dan tempat mayatnya ditemui dianggarkan kira-kira 10 kilometer.
Menurut Pengarah Maritim Malaysia negeri, Kepten Maritim Abd. Razak Mohamed, pihaknya menggerakkan bot KILAT 26 ke lokasi dan menemui mayat kira-kira pukul 10.05 pagi.
“Mayat mangsa kemudian dibawa ke Jeti Polis Marin Batu Uban dan polis mengesahkan ia adalah individu yang terlibat dalam kes terjun Jambatan Pulau Pinang (Khamis lalu).
“Mayat mangsa kemudian dibawa ke Hospital Pulau Pinang untuk tindakan lanjut,” katanya kepada pemberita hari ini.

Operasi mencari dan menyelamat mangsa turut dilakukan pasukan Polis Marin Batu Uban dan Jabatan Bomba dan Penyelamat Pulau Pinang.
Terdahulu, akhbar melaporkan seorang lelaki dikhuatiri lemas selepas terjatuh ke dalam laut dari Jambatan Pulau Pinang di KM 2.5 laluan arah Perai dekat sini Khamis lalu.
Mangsa dikatakan meninggalkan sebuah motosikal di tepi jalan bersama sekeping nota yang tercatat nama, umur dan alamat rumahnya di Teluk Kumbar dekat sini sebelum jatuh kira-kira pukul 11.20 malam. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jenazah tiga mangsa lemas selamat dikebumikan
Oleh MOHD AZLI ADLAN

9 Oktober 2021, 7:20 pm
KUALA TERENGGANU – Jenazah tiga sepupu yang maut akibat lemas di muara Sungai Mangkuk, Setiu semalam selamat dikebumikan sebentar tadi.
Upacara pengebumian Allahyarham Nur Amni Insyirah Saiful Tarmizi, 9, dan adik lelakinya, Muhammad Aryan Faheem, 7, serta sepupu mereka, Nurul Hasha Humaira Che Mohd. Humaizi, 11, selesai pada pukul 6.45 petang.
Mereka dikebumikan di Tanah Perkuburan Islam Kampung Losong Panglima Perang di sini.
Terdahulu kenderaan yang membawa ketiga-tiga jenazah tiba di rumah datuk mereka di Losong Panglima Perang pada pukul 5.30 petang.
Ahli keluarga melaksanakan solat jenazah sebelum keranda ketiga-tiga mangsa diangkat ke tanah perkuburan yang terletak kira-kira 100 meter dari rumah mereka.
Suasana pilu menyelubungi dengan Nur Azifah Abdul Rahman, 41, yang merupakan ibu kepada Nur Amni Insyirah dan Muhammad Aryan Faheem dilihat hiba dan kerap mengalirkan air mata.

Jenazah ketiga-tiga mangsa dikebumikan di Tanah Perkuburan Islam Kampung Losong Panglima Perang, Kuala Terengganu hari ini.
Kosmo! semalam melaporkan tiga kanak-kanak termasuk dua beradik dibawa arus berikutan fenomena air pasang ketika sedang mencari kepah di kawasan beting pasir di muara Sungai Mangkuk.
Sebelum kejadian, mereka mengikut ahli keluarga masing-masing yang berasal dari Losong Panglima Perang dan Atas Tol, Kuala Terengganu untuk berkelah di kawasan berkenaan.
Mayat ketiga-tiga mangsa masing-masing ditemui pasukan mencari dan menyelamat pada kedudukan 800 meter hingga 1.5 kilometer dari lokasi kejadian antara pukul 12.58 tengah malam hingga 8.40 pagi tadi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rakan baik di sekolah jadi ibu tiri
Oleh KOSMO!

9 Oktober 2021, 6:17 pm
JAKARTA – Seorang wanita menerusi aplikasi sosial TikTok mendedahkan rakan baiknya ketika sama-sama belajar di sekolah menengah kini merupakan ibu tirinya, lapor laman Suara.com semalam.
Menerusi video yang dimuat naik oleh pemilik akaun TikTok bernama @fiithryyyy_22 itu, dia dilihat merakam gambar dengan salah seorang rakannya sambil memakai pakaian seragam sekolah yang sama.
“Rakan seperjuangan saya jadi ibu di rumah,” tulis keterangan pada video tersebut.
Wanita itu kemudiannya dilihat bergambar bersama seorang lelaki yang merupakan bapanya yang telah berkahwin dengan rakannya itu.
“Dia merupakan rakan sekelas saya di sekolah menengah dan ini pula adalah bapa saya.
“Mereka berkahwin pada 28 Ogos dan disatukan sebagai pasangan hidup,” demikian keterangan yang ditulis pada video tersebut.

Sehingga kini, video tersebut telah mendapat jumlah tontonan sebanyak 7.8 juta kali.
Ruangan komen bagaimanapaun ditutup oleh pemilik akaun, mungkin bagi mengelak daripada menerima komen-komen yang kurang menyenangkan. – AGENSI


Hospital Bera siap hujung tahun
Oleh ABDUL RASHID ABDUL RAHMAN

9 Oktober 2021, 6:52 pm
BERA – Perdana Menteri Datuk Seri Ismail Sabri Yaakob berkata pembinaan Hospital Bera yang terbengkalai sejak enam tahun lalu dijangka siap sepenuhnya pada penghujung tahun ini.
Beliau berkata selepas tiga kali bertukar kontraktor, kompleks hospital yang mempunyai 40 katil dan empat blok bangunan di tanah seluas 33 ekar itu kini siap 98 peratus.
“Hari ini saya melihat 98 peratus telah siap yang mana dari segi bangunan 100 peratus siap, mungkin dari segi kemasan terakhir dan saya dimaklumkan projek ini dijangka siap sebelum akhir Disember dan awal 2022 boleh dirasmikan.
“Penantian kita akhirnya berjaya dan saya harap ia dapat disiapkan sebelum hujung tahun ini dan tidak ada lagi isu kelewatan kerana selama ini orang Bera kalau hendak ke hospital terpaksa ke Temerloh dan yang bersempadan Negeri Sembilan ke Kuala Pilah,” katanya selepas meninjau pembinaan Hospital Bera di sini hari ini.
Yang hadir sama, Ketua Pengarah Jabatan Kerja Raya, Datuk Dr. Mohd Na’im Mokhtar.
Menurut Ismail Sabri proses pembinaan hospital berkenaan dimulakan pada 2010 yang mana kerja pembinaan dimulakan pada 2012 sebelum terbengkalai selepas siap sebanyak 57 peratus.

Katanya, selepas kontraktor asal ditamatkan pada 2016, pihak kerajaan sekali lagi melantik kontraktor penyelamat yang hanya mampu menyiapkan sebanyak 93 peratus projek pembinaan hospital tersebut.
“Kerana ada masalah tertentu akhirnya kita lantik kontraktor ketiga pada 5 Januari 2021 dan alhamdulillah sehingga hari ini prestasi kerjanya 98 peratus,”katanya
Ujarnya, akibat pertukaran kontraktor kos projek pembinaan hospital berkenaan telah meningkat kepada RM130 juta berbanding kos permulaan RM88 juta.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki simpan kad kuasa, peralatan milik PDRM ditahan
9 Oktober 2021, 6:48 pm
AMPANG – Perbuatan seorang tukang cuci hotel menyimpan dokumen menyerupai kad kuasa dan pelbagai barangan kegunaan Polis Diraja Malaysia (PDRM) membawa padah apabila dia diberkas di Kampung Klang Gate Bharu, dekat sini kelmarin.
Suspek yang berusia 40 tahun dan mempunyai dua anak berusia sembilan dan 11 tahun diberkas oleh sepasukan polis yang diketuai Ketua Balai Polis Taman Melawati pukul 7.26 petang.
Ketua Polis Daerah Ampang Jaya, Asisten Komisioner Mohamad Farouk Eshak berkata, hasil pemeriksaan lanjut dalam simpanan telefon suspek terdapat satu dokumen yang menyerupai kad kuasa polis.
“Pemeriksaan lanjut dalam rumah suspek pula telah menemui pelbagai peralatan PDRM antaranya vest warna hijau tertera tulisan polis, satu unit lencana integriti amalan kita, seluar panjang, ‘collar badge’ polis dan sebilah pedang samurai panjang.
“Semakan mendapati suspek mempunyai 19 rekod lampau sejak tahun 2000 dalam pelbagai kesalahan berkaitan jenayah dan dadah, antaranya samun, pecah rumah dan menyamar polis.
“Suspek merupakan warga tempatan yang bekerja sebagai pembersih hotel dan semasa tangkapan suspek bersama salah seorang anak (lelaki) berada di rumah, manakala isterinya keluar bekerja,” ujarnya dalam kenyataan hari ini.

Antara peralatan kegunaan PDRM yang dirampas daripada suspek, kelmarin.- Foto IHSAN PDRM
Menurutnya, hasil ujian saringan air kencing mendapati suspek positif dadah jenis syabu.
“Suspek telah ditahan reman selama empat hari bermula semalam hingga Isnin ini bagi siasatan di bawah Seksyen 89 Akta Polis dan Seksyen 15(1)(a) Akta Dadah Berbahaya (ADB) 1952,” ujarnya.
Jelas beliau, dengan penahanan suspek, polis dapat menyelesaikan empat kes jenayah iaitu satu kes di Ampang dan tiga kes lagi di Gombak. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penambahan hakim syarie dilakukan mengikut keperluan
Oleh ROHANA MOHD. NAWI

9 Oktober 2021, 6:58 pm
KOTA BHARU – Kerajaan tidak bercadang untuk menambah hakim syarie dalam masa terdekat selepas melihat jumlah sedia ada sudah mencukupi dalam usaha untuk memperkasakan pelaksanaan undang-undang syariah ketika ini.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, perkara itu bukan satu keperluan mendesak ketika ini, namun ia akan dipertimbangkan pada masa akan datang.
“Setakat ini, terdapat 190 hakim yang bertugas di Mahkamah Rayuan Syariah, Mahkamah Tinggi dan Rendah yang dilantik oleh Kerajaan Persekutuan serta 98 orang di negeri-negeri guna sama.
“Kita akan mempertimbangkan penambahan hakim syarie pada masa akan datang, namun tiada pertambahan dalam tempoh beberapa tahun ini,” katanya.
Beliau berkata demikian ketika ditemui pemberita pada Program Sumbangan Dana Perlu Yayasan Wakaf Malaysia kepada 352 penerima terdiri daripada pemandu teksi lapangan terbang, nelayan, petani dan bekas penagih dadah di Pusat Khidmat Kampung Landak, Pengkalan Chepa di sini hari ini.
Hadir sama, Ketua pegawai Eksekutif Yayasan Wakaf Malaysia, Profesor Madya Dr. Amir Shaharuddin.

Ahmad Marzuk yang juga Ahli Parlimen Pengkalan Chepa berkata, kerajaan sedang merangka untuk meningkatkan kompetensi hakim syarie supaya lebih kompeten dalam mengendalikan kes yang semakin mencabar.
Menurutnya, sebarang rancangan untuk menambah bilangan hakim syarie perlu dirancang dengan teliti termasuk mendapat maklum balas dari semua negeri. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Shahrulezad bengang, ada pelakon, kru menipu demi nak masuk set
Oleh SAIRUL ZAMRI MISRANI

9 Oktober 2021, 6:02 pm
PETALING JAYA – Pengarah terkenal, Shahrulezad Mohameddin bengang dengan segelintir pelakon dan kru yang tidak jujur dan sanggup menipu dengan bertindak memalsukan sijil vaksinasi demi untuk bekerja.
Menerusi hantaran dalam Instagram, Shahrulezad berkata, perkara tersebut tidak sepatutnya berlaku kerana kelak akan menyusahkan seluruh keseluruhan pasukan produksi.
“Tolong jujur, sebab bekerja dengan niat menipu ini, insya-Allah tak akan berkat. Perkara yang merisaukan saya adalah apabila ada kru atau pelakon termasuk pelakon tambahan yang tak telus dan sanggup menipu.
“Akhir-akhir ini, bertebaran khabar angin mengatakan ada beberapa artis yang sanggup berpakat dengan orang dalam untuk memalsukan sijil vaksin dalam aplikasi MySejahtera hanya kerana mahu namanya ‘lepas’ untuk turun menjalani penggambaran,” tulisnya.
Tegasnya lagi, pihaknya tidak akan bertanggjungjawab jika ada mana-mana pihak termasuk pelakon mahupun kru yang menipu mengenai perkara tersebut.
“Saya tak tahu nak cakap apa lagi apabila sampai satu peringkat kru dan pelakon sanggup menipu kami.

“Apabila terjadi perkara ngeri seperti ini, kami selaku penerbit yang susah dan terpaksa keluarkan duit menanggung akibat perbuatan pentingkan diri mereka.
“Produksi terpaksa ditutup. Jangkitan yang lebih banyak akan berlaku. Paling ngeri, kematian mungkin akan berlaku.
“Terus terang cakap, belum ada lagi pakej insuran yang sanggup beri perlindungan sekiranya malapetaka ini berlaku di set saya, Radius One tidak akan bertanggungjawab andai kata ada yang menipu kami,” katanya lagi.
Menjengah ruangan komen, rata-rata rakan artis turut bersetuju dengan apa yang dikatakan Shahrulezad dan menyifatkan mereka yang menipu itu sebagai individu tidak bertanggungjawab dan hanya mementingkan diri sendiri.
“Ini lah masalah dia! Dah bagi shooting (penggambaran) tak nak bersyukur, masih nak menipu.
“Nanti bila kena tarik balik, merungut, bersedih tak boleh kerja. Dah ada peluang kembali berkerja, tak jujur pulak!.
“Lepas tu, produksi lain yang jujur ikut semua prosedur operasi standard (SOP) jadi mangsa disebabkan benda macam ni. Pentingkan diri betul,” tulis Nabila Huda.
Pada hantaran sama, Shahrulezad turut menghormati dan berterima kasih kepada pelakon yang berpegang dengan pendirian untuk tidak menipu dan jujur walaupun berkeras dan enggan mengambil vaksin.
“Jujur, saya lagi hormat artis atau kru yang terus terang mereka tak nak ambil vaksin dan berpegang kepada pendirian itu.
“Sekurang-kurangnya, mereka tak menipu. Untuk mereka yang enggan ambil vaksin ini, saya tetap doakan rezeki mereka dipermudahkan dan dimurahkan Allah,” tulisnya lagi.
Pengarah drama Nur itu turut berkongsi mengenai kes jangkitan terbaharu melibatkan sebuah produksi dipercayai melakukan penggambaran di sekitar Perak.
Perkara tersebut menjadi tular apabila syarikat produksi terbabit tidak menghiraukan SOP dan pulang ke Kuala Lumpur sedangkan ada dalam kalangan kru dan pelakon terlibat positif Covid-19.
Ketidakpatuhan syarikat tersebut dikecam rata-rata netizen dan dibimbangi memberi impak buruk terhadap industri kreatif ketika ini. – K! ONLINE


Hanya 46.8 peratus peruntukan pembangunan asas digunakan tahun ini
Oleh MUHAMMAD AYMAN GHAFFA

9 Oktober 2021, 6:24 pm
KOTA BHARU – Kerajaan hanya membelanjakan kira-kira 46.8 peratus daripada RM39 bilion peruntukan untuk pembangunan asas di seluruh negara sepanjang tahun ini.
Menteri di Jabatan Perdana Menteri (Ekonomi), Datuk Seri Mustapa Mohamed berkata, peruntukan untuk membina pembangunan asas kepada rakyat seperti sekolah, jalan raya dan hospital tidak dapat digunakan sepenuhnya apabila berdepan pelbagai kekangan sepanjang tahun ini.
Menurutnya, kerajaan telah memperuntukkan sebanyak RM69 bilion perbelanjaan pembangunan dalam Belanjawan 2021 dengan RM39 bilion daripadanya untuk pembangunan asas.
“Sekarang sudah memasuki bulan Oktober dan kerajaan hanya sempat menggunakan sebanyak 46.8 peratus daripada peruntukan itu.
“Selain daripada penularan jangkitan Covid-19, peruntukan itu tidak dapat digunakan sepenuhnya pada tahun ini kerana berdepan masalah dengan pihak kontraktor, kekurangan buruh, kenaikan kos bahan binaan dan hal ehwal hartanah yang tidak selesai.
“Mengambil contoh di Kelantan, projek pembesaran jalan dari Pasir Puteh ke Melor juga tidak dapat disiapkan mengikut jadual malah pembinaan Hospital Bachok dan Ibu Pejabat Daerah Jeli juga mengalami kelewatan akibat masalah-masalah itu,” katanya.

Beliau berkata demikian pada sidang akhbar selepas menghadiri Sesi Libat Urus Pasca Rancangan Malaysia Kedua Belas (RMK-12) di Kompleks Kota Darulnaim di sini hari ini.
Mengulas lanjut, tegas Mustapa, beliau tidak mahu kelewatan projek pembangunan berlaku lagi pada tahun-tahun akan datang kerana masalah tersebut pada hakikatnya berulang setiap tahun.
“Sehubungan dengan itu, jawatankuasa tindakan negeri yang dipengerusikan oleh Menteri Besar perlu menjalankan pemantauan projek-projek bagi mengelakkan masalah kelewatan pembangunan.
“Jadi, kita tidak mahu perkara ini berulang dan setiap projek pembangunan memerlukan pemantauan rapi,” katanya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki curi seluar dalam wanita, ‘setubuhi’ patung beruang
Oleh KOSMO!

9 Oktober 2021, 7:00 pm
JAKARTA – Seorang wanita dari Banyuwangi dalam wilayah Jawa Timur melalui detik-detik menjijikkan apabila seluar dalam miliknya dicuri seorang lelaki yang turut ‘menyetubuhi’ patung beruang miliknya, lapor laman Detik.com semalam.
Wanita dikenali sebagai Erni itu mendakwa, perbuatan menjijikkan itu dilakukan oleh suspek yang mempunyai ‘obsesi seksual yang aneh’.
“Selain mengambil seluar dalam saya, pencuri itu mengoyakkan bahagian ‘kemaluan’ patung itu.
“Mungkin pencuri itu telah melakukan perbuatan tidak senonoh pada patung tersebut kerana saya menjumpai ‘cecair berlendir’ pada patung itu. Menjijikkan!” kata wanita itu.
Perkara itu dimaklumkan menerusi satu ciapan yang dimuat naik oleh seorang wanita menerusi akaun Twitter miliknya.
Netizen yang membaca ciapan itu kemudiannya berkongsi pendapat menerusi ruangan balas dengan mengatakan bahawa apa yang dilakukan lelaki itu merupakan sesuatu yang sangat aneh.

“Jelas sekali bahawa si pelaku itu tidak normal,” tulis seorang netizen. – AGENSI


Cuepacs sambut baik penubuhan jawatankuasa khas siasat kes arwah Adib
9 Oktober 2021, 5:54 pm
PETALING JAYA – Kongres Kesatuan Pekerja-Pekerja Dalam Perkhidmatan Awam (Cuepacs) menyambut baik keputusan kerajaan mewujudkan satu jawatankuasa khas bagi memastikan siasatan menyeluruh, telus dan pembelaan sewajarnya terhadap kes anggota bomba, Allahyarham Muhammad Adib Mohd Kasim.
Presidennya, Adnan Mat berkata, keputusan tersebut adalah sejajar dengan hasrat Cuepacs dan Jabatan Bomba dan Penyelamat Malaysia (JBPM) sendiri serta keseluruhan rakyat Malaysia agar kematian arwah Adib dapat diberikan keadilan yang sewajarnya mengikut lunas undang-undang negara.
“Sudah tentu harapan kami semua tidak pernah padam dalam memastikan usaha mencari keadilan terhadap arwah Muhammad Adib dan keluarganya diteruskan sehingga pesalah yang terlibat menerima hukuman setimpal.
“Kes yang melibatkan arwah Muhammad Adib ini tidak boleh dipandang remeh dan pesalah yang terlibat harus dicari dan dikenakan tindakan undang-undang yang tegas,” katanya dalam satu kenyataan di sini hari ini.
Jelasnya, tempoh enam bulan yang diberikan kepada anggota jawatankuasa itu nanti perlu digunakan sepenuhnya untuk menyelesaikan segala persoalan yang timbul disebalik kematian mangsa.
“Pihak Cuepacs menaruh harapan yang tinggi agar keadilan untuk arwah Muhammad Adib dituntut kerana ia penting bagi memastikan kes seumpama itu tidak berulang pada masa akan datang terutama melibatkan penjawat awam yang bertugas,” ujarnya.

Selain itu, katanya, beliau berharap agar isu ini tidak dijadikan modal politik serta isu perkauman demi kepentingan sesetengah pihak.
“Fokus utama yang perlu diberikan perhatian adalah bagi mencari pesalah yang terlibat, menuntut keadilan serta memberi jaminan perkara sama tidak berulang kepada mana-mana penjawat awam pada masa akan datang,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


UniMAP terima 1,901 penuntut baharu
Oleh NORLIDA AKMAR IDROS

9 Oktober 2021, 4:39 pm
KANGAR – Universiti Malaysia Perlis (UniMAP) merekodkan kemasukan seramai 1,901 penuntut baharu bagi pengajian ijazah sarjana muda untuk semester satu sesi 2021/2022, hari ini.
Naib Canselornya, Prof. Ts. Dr. Zaliman Sauli berkata, penuntut tersebut terdiri daripada 947 lelaki dan 954 perempuan.
Katanya, mereka bakal mengikuti minggu suai kenal yang dijadualkan berlangsung selama tiga hari secara dalam talian terlebih dahulu bagi mendapatkan maklumat tentang pengajian.
“Penuntut baharu ini akan mula mengikuti pengajian secara hibrid apabila pihak universiti membenarkan mereka ke kampus bagi fasa kedua mulai 22 Oktober ini bersama pelajar tahun dua dan pasca siswazah.
“Universiti akan mematuhi prosedur operasi standard (SOP) Sektor Pendidikan Tinggi, Pengoperasian Institusi Pengajian Tinggi yang ditetapkan bagi memastikan keselamatan pelajar dan warga UniMAP terjamin,” katanya.
Beliau berkata demikian ketika berucap pada Majlis Taklimat Waris Penuntut Baharu Ijazah Sarjana Muda Sidang Akademik 2021/2022 secara dalam talian di sini hari ini. – K! ONLINE.


Teruja jumpa PM waktu jamah nasi lemak
Oleh MOHD RIDZAUDDIN ROSLAN

9 Oktober 2021, 5:41 pm
PETALING JAYA- Dua orang kanak-kanak yang sedang menikmati hidangan nasi lemak teruja apabila disapa oleh Perdana Menteri, Datuk Seri Ismail Sabri Yaakob di Kawasan Rehat dan Rawat (R&R) Lebuhraya Kajang-Seremban (Lekas) tadi.
Menerusi satu video dikongsikan sendiri oleh Perdana Menteri di laman Instagramnya, kanak-kanak tersebut dilihat sedang leka menikmati hidangan nasi lemak bersama ayah mereka di salah sebuah pondok di R&R itu.
“Ternampak dua anak kecil ini sedang makan nasi lemak bersama bapa mereka di R&R Lekas, teruja melihat telatah mereka yang comel dan petah berkata-kata,” tulisnya.
Berdasarkan video itu, Perdana Menteri dilihat menghampiri keluarga berkenaan sebelum meluangkan masa beberapa minit bagi bertanyakan khabar dan bersembang bersama kanak-kanak terbabit masing-masing berusia enam dan dua tahun.
Dalam perbualan itu, ayah kanak-kanak berkenaan menjelaskan mereka datang dari Seremban, Negeri Sembilan dan membeli nasi lemak untuk dinikmati bersama.
Ismail Sabri turut meluangkan masa bergambar bersama keluarga berkenaan sebelum beredar.

Sementara itu, rata-rata netizen turut berkongsi perasaan teruja dan menyifatkan Perdana Menteri seorang yang ‘sempoi’ serta berjiwa rakyat berikutan sentiasa melayani orang ramai walau dimana sahaja.
“Perdana Menteri macam inilah yang rakyat suka, ambil tahu masalah rakyat, saya sayang PM sekarang,” kata @tokgajahhusez.
“Turun padang selalu jumpa rakyat, syabas bapa Keluarga Malaysia,” jelas @raden_nasuha.
“Alhamdullilah, akan disayangi rakyat jika begini,” ujar @mohdtaib1954. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jumlah pelajar sekolah ambil STEM bawah 60 peratus
Oleh AMREE AHMAD

9 Oktober 2021, 5:01 pm
PUTRAJAYA – Kementerian Sains, Teknologi dan Inovasi sedia bekerjasama dengan pelbagai pihak bagi meningkatkan pelajar bidang sains, teknologi, kejuruteraan dan matematik (STEM).
Menterinya, Datuk Seri Dr. Adham Baba berkata, pada tahun lalu, bilangan pelajar terbabit masih lagi kurang daripada 60 peratus bahkan, tidak sampai separuh daripada angka keseluruhan.
“Laporan Kementerian Pendidikan tahun lalu menunjukkan hanya 47.18 peratus pelajar peringkat menengah atas di seluruh negara yang memilih bidang pengajian STEM,” katanya ketika merasmikan Grand Final Cabaran Sains Negara 2021 Piala Pusingan Perdana Menteri anjuran Akademi Sains Malaysia (ASM) secara maya hari ini.
Pertandingan kuiz tahunan berprestij itu sudah dianjurkan sejak 1983, manakala pada tahun ini sebanyak 706 pasukan sekolah dari seluruh negara menyertainya bermula 16 Julai lalu.
Mengulas lanjut, Adham berkata, daripada jumlah pelajar STEM yang direkodkan kementerian itu, 26.6 peratus memilih bidang Latihan serta Pendidikan Teknikal dan Vokasional (TVET), manakala baki 20.51 peratus lagi merupakan pelajar aliran Sains Tulen.
“Bilangan kecil ini wajarlah ditambah agar kita boleh capai sasaran 60 peratus pelajar STEM menjelang 2030 bagi memastikan negara mempunyai bekalan bakat STEM yang mencukupi sejajar Matlamat Pembangunan Mampan ditetapkan Pertubuhan Bangsa Bersatu pada 2030,” katanya. – K! ONLINE


Remaja maut langgar lembu sebelum dirempuh kereta
Oleh ABDUL RASHID ABDUL RAHMAN

9 Oktober 2021, 4:45 pm
BERA – Seorang remaja maut selepas motosikal yang ditunggangnya melanggar seekor lembu yang melintas jalan sebelum mangsa dirempuh sebuah kereta di Kilometer 7 Jalan Bera-Mayam di sini semalam.
Ketua Polis Daerah Bera, Deputi Superintendan Mansor Samsudin berkata, kejadian kira-kira pukul 7.45 petang itu berlaku ketika mangsa, Aidil Aiman Azizan,19, dalam perjalanan dari Felda Tementi ke Kerayong di sini.
“Apabila sampai di tempat kejadian tiba-tiba seekor lembu melintas jalan dan mangsa yang menunggang motosikal jenis Yamaha 125Z terlanggar lembu tersebut dan melambung terjatuh di laluan bertentangan.
“Pemandu sebuah kereta yang lalu di laluan tersebut ternampak kejadian itu dan cuba membrek tetapi terlanggar mangsa,”katanya di sini, hari ini.
Menurutnya mangsa meninggal dunia ditempat kejadian dan mayat mangsa dibawa ke Hospital Sultan Haji Ahmad Shah (Hoshas) Temerloh untuk bedah siasat.
Katanya kes itu disiasat mengikut Seksyen 41 (1) Akta Pengangkutan Jalan 1987 daN siasatan masih giat dilakukan.

Ujarnya berdasarkan siasatan awal mendapati lokasi kejadian adalah jalan lurus dan semasa kejadian permukaan jalan kering serta jalan gelap tanpa lampu jalan. – K! ONLINE.


JPJ Kelantan buka kaunter sementara di UTC
Oleh ROSLIZA MOHAMED

9 Oktober 2021, 5:47 pm
KOTA BHARU – Jabatan Pengangkutan Jalan (JPJ) Kelantan membuka kaunter sementara di pekarangan Pusat Transformasi Bandar (UTC), Jalan Hamzah di sini bermula esok sehingga Khamis depan.
Pengarah JPJ Kelantan, Hanif Yusabra Yusuf berkata, kaunter itu dibuka untuk pelbagai urusan melibatkan perkhidmatan JPJ ekoran kerja menaik taraf lantai dan kemudahan lain di pejabat jabatan itu di RTC selama lima hari.
“Selain itu, kita juga menyediakan perkhidmatan JPJ Mobile untuk urusan pembaharuan cukai jalan dan lesen memandu di pekarangan UTC tersebut bermula pukul 9 pagi hingga 2 petang.
“Orang ramai juga boleh menggunakan perkhidmatan secara dalam talian atau laman web public.jpj.gov.my atau membuat urusan berkaitan di Pejabat JPJ cawangan atau pejabat pos yang berdekatan,” katanya ketika dihubungi Kosmo! hari ini.
Tambah Hanif Yusabra, segala kesulitan melibatkan hal ehwal JPJ dalam tempoh tersebut amat dikesali.- K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jabatan Penjara Pahang buka ladang 32 hektar latih banduan
Oleh ABDUL RASHID ABDUL RAHMAN

9 Oktober 2021, 4:54 pm
BENTONG – Jabatan Penjara Pahang mengorak langkah proaktif membuka ladang sawit dan kelapa bagi melatih serta membimbing banduan dalam pengurusan ladang yang mempunyai potensi besar untuk mereka selepas dibebaskan.
Pengarah Penjara Pahang, Datuk Ab. Basir Mohamad berkata, pembukaan ladang berkenaan akan dimulakan awal tahun depan di tanah seluas 32 hektar yang terletak di belakang Penjara Penor di Kuantan.
“Kita mahu melatih dan mendedahkan banduan dalam pengurusan ladang sawit bermula daripada ladang nurseri sehinggalah menjual hasil dan disamping itu akan ditanam dengan tanaman kontan seperti cili dan jagung sementara menunggu hasil.
“Selain sawit kita juga akan tanam kelapa di kawasan seluas 20 ekar (lapan hektar) sebab kelapa ini semua orang guna jadi boleh dijual terus atau dihasilkan santan yang mana dapat memberikan kemahiran kepada banduan,”katanya selepas kunjungan hormat Rektor Universiti Teknologi Mara (UiTM) Pahang, Profesor Dr. Mohd. Ilham Adenan di Penjara Bentong di sini semalam.
Yang hadir sama Pengarah Penjara Bentong, Datuk Abu Hasan Hussain.
Menurut Ab. Basir ladang terbabit akan diusahakan sendiri oleh banduan dengan bimbingan pegawai penjara dan rakan strategik sedia ada seperti Felda, Felcra Bhd dan Perbadanan Kemajuan Pertanian Pahang (PKPP).

Selain itu katanya, pihaknya akan mendapatkan khidmat nasihat dan teknikal daripada pihak UiTM Pahang yang mempunyai kepakaran dalam bidang berkenaan.
Sementara itu, Mohd. Ilham berkata, pihaknya sedia menjalinkan kerjasama strategik dengan Jabatan Penjara termasuklah dalam usaha jabatan berkenaan memulakan program baharu pembukaan ladang.
Katanya, selain khidmat nasihat dan teknikal serta aspek pengurusan ladang, sistem wakaf sawit juga boleh dipraktiskan di kawasan ladang berkenaan.
“Kita boleh wujudkan satu sistem wakaf sawit maknanya orang boleh beramal dengan mewakafkan pokok itu nanti,”ujarnya. -K! ONLINE.


Uqasha, Kamal nikah 21 Oktober?
Oleh SAIRUL ZAMRI MISRANI

9 Oktober 2021, 5:18 pm
PETALING JAYA – Spekulasi pernikahan pasangan dua sejoli Uqasha Senrose dan Kamal Adli terus menjadi tanda tanya dan persoalan ramai hingga ke saat ini.
Terbaharu, pasangan tersebut dikatakan bakal disatukan pada 21 Oktober depan selepas welcome board (papan ucapan selamat datang) majlis pernikahan mereka tersebar dalam laman sosial TikTok sejak semalam.
Menerusi video yang dikongsikan akuan @kadgalericinta, rakaman tersebut jelas memaparkan nama Kamal dan Uqasha pada majlis yang tertera pada Oktober 21.
Bagaimanapun, tarikh keramat perkahwinan mereka tidak ditulis dan dinyatakan pada welcome board papan kayu yang diukir nama kedua-dua pasangan itu.
Rata-rata netizen beranggapan tarikh yang dimaksudkan adalah 21 Oktober, namun sebenarnya angka 21 itu merujuk kepada tahun 2021.
Menurut pengelola akaun tersebut, dia menyerahkan kepada Uqasha dan Kamal untuk mengumumkan tarikh hari bahagia mereka nanti.

“Guys (korang), jangan salah faham pasal tarikh itu, dia dalam bulan ni lah Oktober 21, tapi berapa hari bulan tu rahsia lah,” tulisnya.
Difahamkan, welcome board tersebut terpaksa dibuat semula ekoran kesalahan ejaan nama Uqasha menjadi Uqasya pada papan kayu sebelum ini.
Sehingga kini, pasangan popular itu belum mengesahkan kesahihan mengenai perkara tersebut dan dilihat lebih selesa mengunci mulut mengenai tarikh pernikahan mereka.
Rabu lalu, spekulasi pernikahan mereka menjadi bualan dan hangat diperkatakan selepas Uqasha menganjurkan sebuah majlis bridal shower (meraikan bakal pengantin) bersama adik-beradik dan sepupunya di sebuah restoran terkemuka.
Perkara tersebut dikuatkan lagi apabila sebuah lagi majlis parti bujang yang meraikan Uqasha atau nama sebenarnya Nik Zaris Uqasha Nik Sen, 29, di sebuah kediaman di ibu negara turut dilakukan beberapa hari selepas itu.
Dalam majlis bertemakan gaya Sepanyol itu, Uqasha anggun mengenakan busana gaun kembang dan beropol berona merah manakala ahli keluarga dan rakan terdekat pula memakai pakaian serba hitam.
Terdahulu, Kamal membuat kejutan apabila melamar Uqasha secara langsung pada siaran Anugerah MeleTOP Era 2020 (AME 2020) yang berlangsung Disember tahun lalu.
Hubungan cinta mereka mula menjadi perhatian peminat selepas digandingkan dalam sebuah drama arahan Michael Ang berjudul, Setelah Terlafaznya Akad.
Pasangan tersebut yang melangsungkan pertunangan pada April lalu sepatutnya melangsungkan majlis akad nikah dan tiga buah majlis resepsi di sebuah pusat peranginan tanah tinggi terkemuka, namun terpaksa menangguhkan hasrat tersebut disebabkan virus Covid-19 yang semakin menular. – K! ONLINE


Tunai hasrat arwah ayah untuk ketuai perbarisan
Oleh AFIFI HAFIZ MOHD NOR

9 Oktober 2021, 4:27 pm
PORT DICKSON – “Arwah ayah mahu saya ketuai perbarisan tamat latihan perajurit muda.
Itulah amanat terakhir arwah ayah kepada penerima anugerah Perajurit Muda Keseluruhan Terbaik, Azrel Ishak, 19 yang meninggal dunia pada bulan Mei lalu.
Kata anak bungsu dari enam adik beradik itu, dua bulan sebelum dia masuk latihan ayah ya menghidapi angin ahmar sehingga tidak boleh bercakap.
“Kata-kata ayah itu sentiasa saya ingat dan menjadi pendorong kepada saya untuk menjadi pelatih keseluruhan terbaik hari ini.
“Saya memang minat dalam bidang ketenteraan sejak dari kecil dan bila saya bagi tau hasrat untuk masuk tentera arwah ayah bagi reaksi gembira,” katanya ketika ditemui selepas Perbarisan Tamat Latihan Perajurit Muda Lelaki Siri 193/2021 di Pusat Latihan Asas Tentera Darat (PUSASDA) di sini hari ini.
Tambahnya, anugerah diperoleh itu juga untuk arwah ayah yang merupakan seorang bekas tentera laut.

“Saya bersyukur dapat merealisasikan hasrat arwah ayah walaupun kami tidak dapat meraikan bersama-sama,” tambahnya. -K! ONLINE.


Jurujual rugi RM21,000 ditipu ‘LHDN dan polis’
Oleh KHAIRULMIZAN YAHYA

9 Oktober 2021, 4:50 pm
KUANTAN – Seorang jurujual berusia 59 tahun mengalami kerugian RM21,000 selepas menjadi mangsa sindiket penipuan yang menyamar sebagai pegawai polis dan Lembaga Hasil Dalam Negeri (LHDN).
Ketua Jabatan Siasatan Jenayah Komersial (JSJK) Pahang, Asisten Superintendan Mohd. Wazir Mohd. Yusof berkata, kejadian bermula kelmarin selepas mangsa yang berasal dari Jerantut menerima panggilan telefon daripada seorang lelaki yang mengaku sebagai pegawai operasi cukai LHDN Cyberjaya.
“Lelaki terbabit memberitahu mangsa mempunyai tunggakan cukai syarikat berjumlah RM58,500.82 yang mana syarikat berkenaan didaftarkan atas nama mangsa di Kota Bharu, Kelantan dan meminta mangsa berhubung dengan pegawai polis dari Ibu Pejabat polis Kontinjen (IPK) Kelantan.
“Mangsa kemudian dihubungkan dengan seorang lelaki lain yang mengaku sebagai pegawai polis berpangkat tinggi dan bergelar datuk,”katanya dalam kenyataan di sini, hari ini.
Menurutnya, semasa bercakap dengan indivividu berkenaan, mangsa diberitahu bahawa syarikat yang didaftarkan atas namanya itu terlibat dengan sindiket penggubahan wang haram dan dadah.
Katanya, mangsa kemudian memaklumkan dia tidak pandai berurusan di internet dan ‘pegawai polis’ berkenaan menjelaskan dia akan membimbing mangsa untuk berurusan di bank sebelum mangsa pergi ke bank dan melakukan transaksi pemindahan wang sebanyak RM21,000 ke akaun yang diberikan suspek.

“Pada keesokkan harinya mangsa berasa tidak sedap hati dan membuat semakan di bank dan mendapati memang ada pemindahan wang berjumlah RM21,000 dari akaunnya.
“Mangsa berasa tertipu dan tampil membuat laporan polis berhubung kejadian itu dan kes masih lagi disiasat mengikut Seksyen 420 Kanun Keseksaan,”ujarnya. -K! ONLINE.


RichWell agih barangan basah kepada 200 keluarga
9 Oktober 2021, 4:33 pm
PETALING JAYA – Pertubuhan Kebajikan RichWell (RichWell) mengagihkan barangan basah kepada seramai 200 keluarga terkesan ekoran krisis pandemik di Perumahan Awam Seri Sarawak, Kuala Lumpur hari ini.
Timbalan Naib Presiden Kanan RichWorks International Sdn. Bhd., Radz Mohd. berkata, barangan basah itu diagihkan dengan kerjasama Pusat Pungutan Zakat–Majlis Agama Islam Wilayah Persekutuan (PPZ-MAIWP).
“Alhamdulillah, kami sekali lagi dapat membantu keluarga yang memerlukan melalui inisiatif #RichWellBantu yang dimulakan sendiri oleh pengasas RichWorks dan Mentor Usahawan, Datuk Dr. Azizan Osman pada Julai lalu.
“Kami faham, ramai terkesan disebabkan ‘musuh halimunan’ yang kita sedang hadapi dan inilah masa untuk terus bantu satu sama lain ketika semua sedang cuba untuk kembali bangkit,” katanya dalam satu kenyataan di sini hari ini.
Jelasnya, sumbangan itu diharap sedikit sebanyak dapat meringankan beban yang ditanggung oleh keluarga yang memerlukan.
“Insya-Allah, pengagihan sumbangan sebegini akan diteruskan dari semasa ke semasa sehingga hujung tahun ini,” ujarnya.

Pihaknya mensasarkan untuk mengumpulkan sumbangan berjumlah RM1 juta bagi membantu kira-kira 10,000 keluarga yang memerlukan terutama ketika pandemik ini.
Tambahnya, orang ramai terutama bangsa usahawan yang mahu menyumbang bersama-sama RichWell, bolehlah melayari laman web richworks.com/RichWellBantu untuk info lanjut. – K! ONLINE.